
I INNLEDNING

1 Hva er statsrett?

Hva som er en stat behandles i folkeretten (krav om befolkning, territorium, sentralmyndighet og uavhengighet). Statsretten tilhører imidlertid norsk rett og fremstiller de formelle regler om statsmaktenes virksomhet. Dette omfatter grunnreglene for de øverste statsorganer og om forholdet mellom staten og borgerne. 

Det bør skilles mellom reell og formell makt/innflytelse i statsstyret. Reell makt, jf maktutredningen
, utøves på mange måter (pengemakt, mediemakt, organisasjonsmakt, aksjonsmakt, byråkratmakt, sosiale nettverk osv). Dessuten, hvor representativt er egentlig vårt representative demokrati? (Sml skjevheter i utdanning, sosial bakgrunn, kjønn, alder, regioner osv.) Den makt som utøves gjennom statsmyndighetenes beslutninger påvirkes i ikke liten grad av annet enn juridiske betraktninger (f eks økonomiske hensyn, prestisje, meningsmålinger, hensynet til andre stater osv). Dette er ikke temaer for statsretten, men er likevel viktig å være klar over. Rettsreglene gir et avgrenset bilde. 

   Statsretten angår den formelle makt (kompetanse). De formelle regler er imidlertid viktige, fordi makt i en demokratisk rettsstat må ha den legitimitet som stammer ikke bare fra flertallsviljen, men også fra hensynet til rettssikkerhet. Rettsstaten setter grenser for maktutøvelsen. Disse grenser er imidlertid ikke absolutte. Er rammene f eks fastsatt i lovregler, kan rammene utvides ved nye lovvedtak. Selv grunnloven kan endres. Begrenses maktutøvelse av en traktat, kan rammene endres ved at Norge sier opp traktaten. Visse fundamentale rettigheter etter folkeretten er alle stater forpliktet til å respektere, jf doktrinen om jus cogens (folkemord, slaveri, tortur mv). Likevel vil formelle regler begrense innholdet av den reelle makt. Den reelle makt kan f eks ikke romme maktmisbruk eller forskjellsbehandling. 

   Rettsreglenes funksjon i dette bilde blir da dels å stille krav til saksbehandlingen, dels å gi visse materielle begrensninger for myndighetsutøvelse. Den nasjonale maktutøvelse må bygge på gjeldende rettsregler, som bare kan endres etter bestemte saksbehandlingsregler og som setter bestemte grenser for den reelle handlefrihet. Følges ikke reglene, mister retten sin legitimitet. Dette vil kunne skape en krise, som i et demokrati kan føre til valg av nye makthavere.

   Statsretten gir ikke noe fullstendig bilde av det norske statsstyre, men er likevel en ubetinget forutsetning for å kunne forstå statsstyret.

Statsretten inngår systematisk i den offentlige rett, som etter en vanlig oppfatning også omfatter forvaltningsretten (både den generelle og den spesielle, som er meget omfattende), strafferetten og prosessretten.

   Menneskerettigheter har utviklet seg til en egen rettsdisiplin. Disse rettigheter er delvis fastlagt i grunnloven, men påvirker ellers norsk rett gjennom Norges folkerettslige forpliktelser.

   Statsrett, EF-rett og folkerett henger i noen grad sammen, fordi statsretten regulerer statsmyndighetenes virksomhet innad, EF-retten regulerer forholdet mellom EUs organer og medlemsstatene både innad og utad, mens folkeretten regulerer forholdet mellom statene i folkerettssamfunnet.

Forholdet mellom norsk rett og folkeretten. Norsk rett bygger på dualisme, dvs et skille mellom folkerett og norsk rett. Dette innebærer at forpliktelser Norge har etter folkeretten ikke får direkte virkning i Norge, men må først transformeres til norsk rett av norske myndigheter for å kunne anvendes. (Alternativet er et monistisk system, som ser nasjonal rett og folkerett som aspekter av det samme rettssystem.)
   Denne prinsipielle forskjell har imidlertid fått stadig mindre praktisk betydning i norsk rett. Dette skyldes at norsk rett tilpasses et generelt behov for økt internasjonalt samarbeid. Utgangspunktet i norsk rett er presumsjonsprinsippet, dvs det prinsipp at norske rettsregler skal tolkes slik at motstrid med Norges folkerettslige forpliktelser i størst mulig grad unngås. I tillegg har vi i norsk rett fått stadig mer omfattende henvisninger til folkeretten (se opplisting på s 31). Særlig viktig er EØS-loven (1992 nr 109) og menneskerettighetsloven (1999 nr 30). Dette er også kalt ”sektormonisme”. 

   Dersom det – mot formodning – skulle vise seg umulig å unngå motstrid mellom en norsk rettsregel og en folkerettslig forpliktelse, vil dualisme føre til at norsk rett går foran folkerettsforpliktelsen, selv om dette medfører et folkerettsbrudd for Norge. (Finanger-sakene er et eksempel.)

De fleste av disse rettsdisipliner (forvaltningsrett, prosessrett, menneskerettigheter, EU-rett, folkerett) vil dere komme tilbake til i løpet av jusstudiet.
2 Statsrettens kilder

Grunnloven er den mest sentrale statsrettslige kilde, men den må i praksis suppleres med konstitusjonell sedvanerett og lovgivning. I tillegg kommer plenarvedtak i stortinget, kongelige resolusjoner og – av og til – provisoriske anordninger.

   På stortingets hjemmeside (http://www.stortinget.no/index.html) finnes et omfattende materiale, og linker til andre statsmyndigheters hjemmesider. Tilsvarende gjelder for regjeringen (http://www.regjeringen.no/nb.html?id=4) og høyesterett (http://www.domstol.no/DAtemplates/Section____8366.aspx). Læreboken har en hjemmeside her: http://www2.universitetsforlaget.no/statsforfatningen/index.php?tab=0. 
Grunnloven

Vedtatt i 1814, inspirert av den amerikanske grunnlov 1787 (”We, the People …”) og den franske grunnlov 1791 (”likhet, frihet og brorskap”). Grunnloven er det høyeste uttrykk for ”statsviljen” (f eks s 225). Dette er en konstruksjon som bygger på eksistensen av en folkevilje, som den lovgivende forsamling i en demokratisk stat kan sies å representere (i utgangspunktet riksforsamlingen
, senere stortinget).
   Grunnlovstolkning er ikke prinsipielt annerledes enn annen lovtolkning, men ordlydsfortolkning er vanskeligere (språket er gammeldags), det er lite forarbeider (men noen unntak, f eks grl § 100 om ytringsfriheten), statsorganenes praksis spiller en stor rolle, juridisk teori spiller en noe større rolle. Ofte er reelle hensyn tungtveiende (grunnloven er også et politisk dokument, og ”må tilpasses tiden”). 
   Stortingets lovvedtak er forankret i grunnloven. Dette gjør grunnloven til lex superior i forhold til vanlig lov.
Grunnlovsendringer

Rettsreglers gyldighet vil i alminnelighet bero på en del forutsetninger, i sær om kompetanse og saksbehandling. Grunnlovens gyldighet er imidlertid ikke forankret i andre rettsregler og kan bare sies å gjelde, fordi den er allment akseptert i det norske samfunn. Dette kan i seg selv ikke forklares på annen måte enn at en slik aksept er en forutsetning for et ordnet samfunn. 
   Grl § 112 som ”grunnstenen” i det norske rettssystem: den bestemmer at grunnlovens ånd og prinsipper kan ikke endres. Dette er likevel ikke noen effektiv rettslig skranke og neppe noe mer enn en ”oppfordring” (s 60) til stortinget om å videreføre det verdigrunnlag grunnloven bygger på. Den demokratiske prosess vil måtte gå sin gang. ”(K)ommer det bestående forfatningssystem i åpen konflikt med interesser og idealer hos de dominerende lag i befolkningen, vil ingen rettsregel kunne hindre at systemet bryter sammen” – se s 497 – er en realistisk vurdering. En vil da kunne stå overfor en revolusjon – en statsomveltning. Revolusjonære samfunnsendringer kan ikke skje innenfor rammene av et gjeldende forfatningssystem. En står da i realiteten overfor et sammenbrudd av forfatningssystemet og en overgang til et nytt forfatningssystem (det er mange historiske eksempler på dette, kanskje også vår egen unionsoppløsning i 1905?)
Grl § 112 angir ellers prosedyrene for grunnlovsendringer. Endringsforslag må fremsettes og vedtas på et av de tre første storting før et stortingsvalg og vedtas på ny på et av de tre første påfølgende storting; vedtak må treffes med minst 2/3 av minst 2/3 fremmøtte representanter. Dette gjør det vanskeligere å endre grunnloven enn vanlig lov, noe som er meningen. 
   Grunnlovsendringer er vedtatt en rekke ganger, senest i 2007 bl a om parlamentarisme og oppheving av tokammerordningen. En rekke forslag foreligger til behandling i kontroll- og konstitusjonskomiteen.

Særtrekk ved grunnloven

Grunnloven kan ses som et historisk klenodium: bare USA har en aktuell grunnlov som er eldre – derav norsk grunnlovskonservatisme?

   Et gammelmodig språk, f eks ”Regjeringsform er indskrænket og arvelig monarkisk” (§ 1); ”… Embedsmænd kunne ikkun suspenderes af Kongen, og skulle da strax tiltales” (§ 22); ”første Søgnedag” (dvs hverdag, § 68); ”Dispensationer, Protektorier, Moratorier eller Opreisninger” (§ 95); ”trende Gange lydelig forelæste” (§ 99); ”Frimodige Ytringer” (§ 100); ”bestandige Indskrænkninger” (§ 101); ”... beneficerede Gods skal blot anvendes til Geistlighedens Bedste og Oplysningens Fremme”,” Milde Stiftelsers Eiendomme...” (§ 106); ”Fideikommisser” (grl §108); ”bør” betyr generelt sett skal osv. 

   Det som står er ikke dekkende for de politiske realiteter, f eks grl § 12 som bl a lyder: ”Kongen vælger selv et Raad af stemmeberettigede norske Borgere. …”; ”det er (kongen) forbeholdt at fatte Beslutning efter sit eget Omdømme” (§ 30); kongens suspensive veto i grl § 78 (stortinget må treffe likelydende vekt før og etter et valg). 

   En del uviktige/foreldede forhold går frem av grunnloven, f eks §§ 2 (”… De Indvaanere, der bekjende sig til den [evangelisk-lutherske Religion], ere forpligtede til at opdrage deres Børn i samme”, men det er ingen sanksjoner); 103: ”Fristed tilstedes ikke dem, som herefter fallere” – som skulle forhindre at en person som har gått konkurs skal gis beskyttelse mot gjeldsforfølgning (som i 1814 var mulig på enkelte steder med særlige privilegier). 
   Mye viktig står ikke i grunnloven, f eks at domstolene kan prøve grunnlovsmessigheten av stortingets lovvedtak; grunnloven forbyr ikke f eks dødsstraff eller diskriminering mht rase, kjønn, religion eller politisk oppfartning. Her er norsk statsmyndigheter likevel bundet av Norges internasjonale forpliktelser, i sær ved EMK. Organiseringen av politiske partier er sentral for vårt samfunnsstyre, men partiene er ikke nevnt. 
Konstitusjonell sedvanerett

Sedvaneretten er en viktig kilde i statsretten. Dette skyldes i hovedsak at det er en høy terskel for å endre grunnloven (”grunnlovskonservatisme”). Derfor kan en praksis som har oppstått hos de høyeste statsorganer (regjering, storting og høyesterett) etter en tid måtte bli å anse som en sedvanerettsdannelse som det er naturlig å legge avgjørende vekt på. Konstitusjonell sedvane har grunnlovsrang og kan derfor bare endres ved grunnlovsendring.

   Tre vilkår er det tradisjonelt vanlig å oppstille til en sedvane: (i) en ensartet praksis, (ii) fulgt over lang tid (iii) som oppfattes som rettslig bindende, men i realiteten er kanskje det at sedvanen (iv) medfører en fornuftig løsning med en bred tilslutning det viktigste. Det er likevel ikke lett å si når noe bli en konstitusjonell sedvane. Gir grunnloven intet svar på et tvilsspørsmål, eller det fins flere rimelige tolkninger etter grunnloven, bør supplering med sedvanerett kunne være ukontroversielt. Vanskeligere er det, dersom sedvanen står i strid med grunnloven. Blant de sentrale sedvanerettsdannelser av denne art er parlamentarismen (se nå grl § 15)og domstolenes prøvningsrett. De reelle hensyn har her slått gjennom? 
Lovgivning

Dvs formelle lover vedtatt av stortinget. Statsforfatningsrettslige regler fins bl a i valgloven (28.06.2002 nr 57), hvor valgordningen reguleres (stortings-, fylkeskommune- og kommunevalg). Statsborgerloven (10.06.2005 nr 51) er sentral, fordi statsborgerskapet definerer statens undersåtter. Partiloven (17.06.2005 nr 102) er sentral for de politiske partiers virksomhet. Se ellers en oversikt i det systematiske register i lovsamlingen, punkt 19.
   Også EØS-loven og menneskerettighetsloven er av interesse i statsretten, bl a fordi disse lover gjennomfører særregler i norsk rett for de internasjonale forpliktelser de angår. 
Plenarvedtak

dvs, vedtak i stortinget, f eks de årlige vedtak om statsbudsjettet og skattevedtakene. 

   Stortingets forretningsorden vedtas ved planarvedtak av hvert nytt storting (dvs etter valg), og regulerer stortingets organisasjon og arbeid. Forretningsorden inneholder disse kapitteloverskrifter: om presidentene og sekretærene, om komiteene og arbeidsordningen, om hvorledes stortinget og avdelingene blir sammenkalt og satt, om kongelige proposisjoner og meldinger samt forslag og søknader, om debattene, om avstemninger, om tingenes forretninger etter grunnloven § 75, om interpellasjoner og spørsmål, om behandling av lovforslag i samlet storting, om tingenes protokoller og om ekspedisjon av sakene og om forskjellige bestemmelser. 

   Stortingets bevilgningsreglement (et plenarvedtak) regulerer budsjettbehandlingen.
Kongelig resolusjon

dvs et vedtak av kongen i statsråd. 

   Regjeringsinstruksen (23.03.1909) er vedtatt ved kgl res og regulerer regjeringens arbeid, herunder møter, inndeling i departementer mv.
Provisorisk anordning

Jf grl § 17, dvs materiell lovgivning fra regjeringens side ved ”Anordninger, der angaa Handel, Told, Næringsveie og Politi”, i en situasjon hvor stortinget ikke er samlet og det vil være uheldig å vente. Slik lovgivning forekommer ikke så ofte. Ble sist benyttet etter avgjørelsen fra EFTA-domstolen sommeren 2007 om den norske hjemfallsrett. Det ble da gitt en provisorisk anordning om offentlig eierskap til vannkraften, fastsatt ved kongelig resolusjon.
 
Konstitusjonell nødrett

Nødrett kan i en ekstrem situasjon gi et rettsgrunnlag for et tiltak, som ellers ville være ulovlig, Den konstitusjonelle nødrett gir mulighet for å gjøre avvik i forhold til grunnloven. Eksempler: grunnlovsendring ved plenarvedtak i 1814, da det ble klart at unionen med Sverige ikke var til å unngå; regjeringen overtakelse av stortingets funksjoner i perioden 1940-45; høyesteretts oppnevning av administrasjonsrådet sommeren 1940. 

Rettspraksis

Høyesteretts avgjørelser har stor vekt også i statsretten. Dette gjelder først og fremst dommer mht de grunnlovsmessige skranker for lovgivningen. Når det gjelder høyesteretts prøvning av lovvedtaks grunnlovsmessighet, kan en si at høyesterett ”står over” stortinget (men stortinget kan endre rettsstillingen ved å forandre grunnloven, noe høyesterett vil være bundet av).

Juridisk teori

Teorien har spilt en større rolle i statsrettens utvikling enn hva forholdet er i mange andre rettsdisipliner.
3 Trekk av forfatningsutviklingen

1814:

Unionen med Sverige kom i stand etter napoleonskrigene ved at stormaktene (ved Kiel-traktaten) påla den danske konge å avstå Norge til Sverige som krigsbytte.
 I et forsøk på å etablere et selvstendig Norge i denne sammenheng ble en grunnlov vedtatt 17 mai 1814 av riksforsamlingen på Eidsvoll. Men Sverige gikk til krig og Norge tapte. Unionen ble deretter gjennomført – formelt etter vedtak i stortinget om at Norge, som et selvstendig rike, skulle forenes med Sverige. Stortinget valgte den svenske konge som norsk konge. Ved traktat (riksakten, 1815) ble en union etablert mellom de to stater. Unionen hadde felles statsoverhode og utenriksminister og en felles utenriks- og forsvarspolitikk. 

   Grunnloven bygget på folkesuverenitet, maktfordeling og menneskerettigheter. 

- Folkesuverenitet (Rousseau og Locke) innebærer en rett for folkene til å bestemme over seg selv. ”Samfunnskontrakten” som en tankskonstruksjon. ”No taxation without representation” var et slagord i den amerikanske revolusjon.
- Maktfordeling (Montesquieu), dvs tanken om at den lovgivende, utøvende og dømmende makt må holdes atskilt for å forhindre maktmisbruk (”makt stopper makt”). 

- Menneskerettigheter (Locke) bygger på at menneskene i sin naturlige tilstand rår over seg selv og sitt arbeid. Når menneskene danner samfunn, forutsetter tanken om ”samfunnskontrakten” at de styrende respekterer borgernes grunnleggende rettigheter. 

1818/1800-tallet:

Domstolskontroll (prøvningsrett) med forvaltningsavgjørelser (dvs av vedtak fra den utøvende myndighet) skjedde første gang ved en høyesterettsdom fra 1818, da et skattevedtak ble kjent ugyldig. Senere er dette rettspraksis utviklet og festnet. 

Prøvningsrett ved lovvedtak (dvs av stortingets vedtak som lovgiver) følger ikke logisk av domstolenes rolle. Riksforsamlingen hadde neppe forutsett en slik rolle for domstolene, og grunnloven er da også taus om spørsmålet. En prøvningsrett for lovvedtak vokste likevel gradvis frem, med støtte i statsrettsteorien, mot slutten av 1800-tallet. Det er sannsynlig at prøvingsretten første gang ble slått klart fast av høyesterett i 1890.
 

1884:

Stortinget vedtok en grunnlovsendring om at statsråder skulle gis adgang til stortinget, slik at stortinget kunne føre en bedre kontroll med statsrådets arbeid. Etter anbefaling fra statsrådet nektet kongen å sanksjonere vedtaket. Stortinget anla riksrettssak mot ”ministeriet Selmer” for en grunnlovsstridig anbefaling. Statsrådene ble av riksretten funnet skyldig og fradømt sine embeter. Kongen bøyde seg for avgjørelsen og valgte lederen for stortingsflertallet, Johan Sverdrup, som ny sjef for statsrådet. Dermed var det gjort en kobling mellom statsrådets (regjeringens) sammensetning og stortingsflertallet, som markerer kjernen i parlamentarismen. 

1905:

Stortinget vedtok i 1905 en norsk konsulatlov. Kongen nektet å sanksjonere vedtaket, fordi Norge etter riksakten og kongens mening ikke hadde rett til et eget konsulatvesen. Den norske statsrådeleder i Stockholm nektet å kontrasignere sanksjonsnektelsen, og statsrådet (regjeringen) ba om avskjed. Kongen nektet å gi avskjed, med den begrunnelse at det ikke var mulig å oppnevne noe annet statsråd. Dette utløste stortingets erklæring 7 juni 1905 om (i) at kongen hadde erklært seg ute av stand til å skaffe landet en ny regjering, (ii) at den konstitusjonelle kongemakt derfor hadde trådt ut av virksomhet, (iii) at kongen da hadde opphørt å fungere som norsk konge og (iv) at foreningen med Sverige således var oppløst. Kort sagt: kongen maktet ikke å oppfylle sine forpliktelser etter grunnloven, og dette ga det norske folk frihet til å velge en annen konge. Dermed ble Norge uavhengig av Sverige, noe den svenske regjering godtok ut fra realpolitiske overveielser. Dermed var Norges selvstendighet et faktum.

1940-45:

Det tyske angrep på Norge 9 april 1940 førte til at kongen, en ny samlingsregjering og stortinget flyktet innover i landet. Samme dag vedtok stortinget på Elverum en fullmakt for kongen og regjeringen til i rikets interesse å handle på stortingets vegne. Stortinget gikk deretter fra hverandre. Konge og regjering flyktet etter hvert til London, hvor kongen og regjeringen forble til Tyskland kapitulerte. På grunnlag av Elverumsfullmakten, og de realpolitiske omstendigheter, ble kongen og regjeringen av bl a de andre allierte makter ansett som de legitime norske statsmakter. Dette la grunnlaget for den norske London-regjerings virksomhet. At virksomheten var i strid med flere grunnlovsbestemmelser rettferdiggjøres ved teorien om den konstitusjonelle nødrett.

   Høyesterett oppnevnte et administrasjonsråd (april 1940) for å ivareta den sivile administrasjon i okkuperte områder. Senere oppnevnte okkupasjonsmakten imidlertid ”kommisariske statsråder” (september 1940) under ledelse av Vidkun Quisling. Fra 1942 ledet Quisling som ministerpresident en regjering som reelt sto under okkupasjonsmaktens kontroll. Hele dette styre ble etter krigen funnet ulovlig, og krigsbegivenhetene førte frem til et omfattende rettsoppgjør. 

1994:

Fra 1994 er Norge medlem av Det europeiske økonomiske samarbeidsområde (EØS). Dette medfører prinsipielle, men fremfor alt store praktiske, endringer i styringssystemet. Det vises til EØS-retten. 

De politiske partier

Venstre det første politiske parti i 1884, og Høyre ble stiftet senere samme år. Arbeiderpartiet ble stiftet i 1887; Senterpartiet i 1920; Kristelig Folkeparti i 1933; Sosialistisk Venstreparti i 1962 og Fremskrittspartiet i 1973. Mens den politiske kamp tidligere sto mellom storting og konge, er det i vår tid partiene som først og fremst kanaliserer de politiske motsetninger. Partiene har også vesentlig betydning for valgsystemet, som er dreid fra personvalg til valg mellom partiene på grunnlag av deres programmer og den politiske debatt.

4 Statsborgerne

En stat må etter folkeretten ha en befolkning. Det rettslige hovedbånd mellom staten og borgerne er statsborgerskapet. Hvem som er statsborger er det staten selv som avgjør, jf lov 10.06.2005 nr 51 om norsk statsborgerskap.
 

”Barn blir norsk statsborger ved fødselen dersom faren eller moren er norsk statsborger”, jf loven § 4, dvs et nedstamningsprinsipp. (Etter territorialprinsippet er barnets fødested avgjørende. Bosted – domisil – kan også komme inn. Statene har valgt ulike løsninger.) Norsk statsborgerskap kan også inntre ved adopsjon og etter søknad (diverse krav, herunder syv års botid – ”naturalisert” statsborger). 

Tap av statsborgerskap skjer bare unntaksvis.

5 Statsterritoriet

På ”statsterritoriet” har staten eksklusiv myndighet over personer og ting i betydningen av at ingen annen stat kan utøve myndighet der (med mindre vedkommende stat samtykker, sml forfølgning på ferske spor over en statsgrense – ”hot pursuit”). Dessuten kan en stat ha begrenset sin egen myndighetsutøvelse gjennom avtaler med andre stater – typiske eksempler: EU, som forbyr diskriminering på nasjonalt grunnlag og, mer generelt, menneskerettighetskonvensjoner. 
   Statene kan også ha eller påta seg myndighet utenfor statsterritoriet. F eks regulerer strl § 12 nr 2 til 4 straffbare handlinger på norsk fartøy/luftfartøy (dvs også når fartøyet befinner seg på en annen stats territorium eller i internasjonal farvann, sml flaggstatsjurisdiksjon), og på visse vilkår en norsk borgers handlinger i utlandet og en utlendings handling i utlandet (det siste så kalt ”universell jurisdiksjon”, grensene for hvor langt denne rett går er omstridt i folkeretten). 
   Såkalt ekstraterritorial jurisdiksjon (”long-arm jurisdiction”)foreligger når en stat treffer vedtak som får virkning for utlendinger (f eks et utenlandsk selskap straffes for overtredelse av konkurranseretten i en stat, jf f eks EF-domstolens bøteleggelse av Microsoft). 

   Et vesentlig forhold ved at en stat påtar seg myndighet utenfor sitt territorium er at håndhevelse kan bli vanskelig.

På landterritoriet har statene den sterkeste jurisdiksjon (suverenitet). I sjøterritoriet gjelder noen begrensninger i tillegg, f eks at et fremmed skip har rett til såkalt uskyldig gjennomfart. I tilstøtende soner (dvs utenfor sjøterritoriet) har kyststatene en mer begrenset jurisdiksjon. Folkeretten gir kyststatene eksklusiv rett til ressursene der, både i havet og i kontinentalsokkelen. Og – som nevnt – statene har jurisdiksjon over egne skip på det åpne hav.

Nasjonal lovgivning fastlegger territoriet, men den må være i samsvar med folkeretten, fordi en stats territorium må avgrenses mot andre staters territorium. Er statene uenige om hvor felles grenser går, foreligger en tvist som må løses etter folkeretten – som hovedregel etter avtale mellom statene. 

Hva som er ”Kongeriket Norge” (jf grl § 1) bygger på grenseavklaringer med nabostater gjennom tidene. Disse avklaringer, som ikke er avsluttet
, er tatt inn i norsk lovgivning om kongeriket og av bilandene. ”Kongeriket” er norsk territorium på den skandinaviske halvøy, men landområdene omfatter også Svalbard og Jan Mayen. I tillegg kommer ”bilandene”. En del av ”riket” kan ikke avstås uten ved endring av grl § 1 (dog er mindre endringer, jf justering av grensen mot Finland i Tana-elven, godtatt).

Landterritoriet

Norges grenser på land er fastlagt etter hvert ved avtale mellom Danmark-Norge og Sverige på 1700-tallet, først i sør (1661), og etter hvert videre nordover med Sverige/Finnland (1751) og Russland (1826). 

   Svalbard (tidligere terra nullius) ble undergitt til norsk suverenitet ved traktat av 1920 (Svalbard-traktaten, eller Paris-traktaten). Traktaten fastsetter at Norge har full suverenitet, men visse særregler gjelder. F eks kreves likebehandling i forhold til andre traktatparter, øygruppen må ikke benyttes til militære formål og skatteproveny fra Svalbard må bare benyttes til formål på øygruppen. Svalbard er gjort til en del av Norge ved Svalbard-loven (17.07.1925 – se § 1). Norsk lovgivning gjelder (med visse forbehold) der etter § 2. Jan Mayen (okkupert i 1929) er en del av Norge, jf lov 27.02.1930.

   Til ”bilandene” hører Bouvet-øyen (fra 1928), Peter Is øy (fra 1931) og det norske krav i Antarktis (dvs Dronning Mauds Land, krav fremsatt 1939), se lov 27.02.1930 (m/endringer). Etter § 1 er bilandene underlagt norsk statshøyhet og etter § 2 gjelder ”norsk privatrett og strafferett og den norske lovgivning om rettspleien gjelder ... I hvilken utstrekning andre lover skal gjelde, bestemmes av Kongen”. Antarktis-traktaten omfatter kravene på Dronning Mauds Land. I artikkel IV (2): ”No acts or activities taking place while the present Treaty is in force shall constitute a basis for asserting, supporting or denying a claim to territorial sovereignty in Antarctica. No new claim, or enlargement of an existing claim, to territorial sovereignty shall be asserted while the present Treaty is in force.” Statenes krav i Antarktis er således “lagt på is”!

Sjøterritoriet/kontinentalsokkel
Sjøterritoriet regnes fra de rette grunnlinjer langs kysten og har side 2004 en bredde på 12 n mil (ca 22,2 km)
, se lov om Norges territorialfarvann og tilstøtende sone (27.05.2003 nr 57) § 2.

(Loven avløste tidl lov av 1813 med en grense på 4 n mil
). 
Folkerettsutviklingen har gitt kyststatene eksklusive økonomiske soner på 200 n mil og en kontinentalsokkel som kan strekke seg lenger ut enn 200 n mil på visse vilkår. Dette reguleres imidlertid av folkeretten (havrettstraktaten). Norge har opprettet en fiskevernsone rundt Svalbard og er fiskerisone runder Jan Mayen (ikke en økonomisk sone, som utenfor fastlandet).

   Kyststatenes jurisdiksjon i økonomisk sone og på kontinentalsokkelen er ikke avgrenset etter de samme prinsipper. All havbunnen uansett dybde er under sokkelregimet ut til 200 mil, mens sokkel (dvs grunnere hav) kan strekke seg lenger ut enn 200 mil og er avgrenset etter flere kriterier, herunder dybde.

   Yttergrensen for den økonomiske sone er 200 n mil, eller annen grense etter avtale med andre stater (midtlinje, der hvor 200 mil ikke nås). I Nordsjøen er grensene for norsk økonomisk sone og sokkel sammenfallende og avtalt mellom Norge og de aktuelle Nordsjø-stater. 

   Overenskomst mellom Norge og Danmark/Grønland om avgrensning av kontinentalsokkelen og fiskerisonene i området mellom Grønland og Svalbard (2006); avtalen mellom Norge og Danmark/Færøyene og Island om en avgrensing mellom statene av kontinentalsokkelen i ”Smutthavet”. Overenskomst mellom Norge og Russland om den maritime avgrensning i Varangerfjordområdet (2007) er den sist inngåtte avtale om avgrensinger i havet.
 Delelinjen i Barentshavet mellom norsk og russisk økonomisk sone/sokkel er imidlertid ikke endelig avklart i sin helhet. 
   “Continental Shelf, Submission of Norway in respect of areas in the Arctic Ocean, the Barents Sea and the Norwegian Sea” (2006)
 er norske myndigheters fremlegg for FN kontinentalsokkelkomite etter havrettstraktaten for avgrensning av norsk kontinentalsokkel i nord.

Luftterritoriet

Luftterritoriet dekker, kort sagt, luftområdet over land- og sjøterritoriet. Norge har bestemmelsesrett mht overflyvninger, men ikke utenfor atmosfæren (dvs i verdensrommet).

II STATSMAKTENE

6 Stortinget (den lovgivende makt)

I grl § 75 er det gjort en oppregning av stortingets oppgaver. Den meste sentrale oppgave er stortinget som lovgiver. ”Folket udøver den lovgivende Magt ved Storthinget”, jf grl § 49, og ”(d)et tilkommer Storthinget: … at give og ophæve Love”, jf grl § 75 bokstav a. Nest etter grunnloven er lovene det høyeste uttrykk for statsviljen (s 225). 

   Av stor viktighet er også beskatningsmyndigheten: ”at paalægge Skatter, Afgifter, Told og andre offentlige Byrder”. Den utløves ved plenarvedtak, med gyldighet for ett år ad gangen.
   Stortinget er også bevilgende myndighet. ”Det tilkommer Storthinget: ... at bevilge de til Statsudgifterne fornødne Pengesummer”, jf grl §75 bokstav d. Budsjettmyndigheten er av vesentlig samfunnsmessig betydning, men det er ofte koblinger mellom statsutgifter og bevilgninger (f eks rettighetslovgivning i helse- og sosialsektoren).
   Regelen om ”at aabne Laan paa Rigets Kredit” (bokstav b), dvs retten til å ta opp lån på Norges vegne, er mindre aktuell i vår tid pga statens gode finansielle stilling. 
   Stortinget fører ”Opsyn over Rigets Pengevæsen” (bokstav c), dvs kontrollere pengemonopolet. Nærmere regler er gitt i lov om Norges Bank.
   For øvrig fremgår en del andre spesifikke oppgaver av bestemmelsen (f eks fastsettelse av kongens apanasje). 

Stortinget påvirker samfunnsutviklingen i sær gjennom normative vedtak (lovgivningen) og økonomiske virkemidler (gjennom statsbudsjettets ved beskatning og statsstøtte) (”befalinger og betalinger”). Også de økonomiske virkemidler vil normalt være forankret i lov.
   Stortinget er den ”fremste” av statsmaktene, fordi folkevilje kommer til uttrykk der (men stortinget er ikke nevnt først i vår grunnlov).

Representantene/valg

Grl §§ 54 flg regulerer forholdene. Stortinget har 169 representanter (fra 2003) valgt fra 19 valgdistrikt (dvs fylkene, inkludert Oslo) for en periode på fire år. 

   Forholdstallsvalg i flermannskretser (motsatt: enmannskretser), hvor 150 representanter fordeles mellom valgdistriktene (”distriktsmandater”). Oslo har flest representanter med 17 og Aust-Agder færrest med fire. 
   Selv om et forholdstallsvalg bygger på tanken om en forholdsmessig mandatfordeling, er det ikke et like stort antall velgere bak mandatene fra hvert valgdistrikt. Således er det ca 32.000 innbyggere bak hvert Oslo-mandat, mens det er ca 18.000 innbyggere bak hvert Finnmark-mandat.
 Fordelingen mellom fylkene er bestemt av folketall og flateinnhold. Noe av bakgrunnen for ulikheten har vært et politisk ønske om å kompensere fylkene utenfor fylkene med de største byer (dvs favorisere distriktene). 

   Nitten ”utjevningsmandater” fordeles etter tilslutning på landsbasis for å oppnå størst mulig forholdsmessighet mellom partiene (grl § 59 fjerde ledd). For utjevningsmandatene gjelder en sperregrense på fire pst av et partis stemmer på landsbasis (grl § 59 femte ledd).

   De formelle krav til en stortingsrepresentant er at vedkommende er stemmeberettiget (grl § 61; dvs norsk statsborger og myndig – altså over 18 år og ikke umyndiggjort, grl § 50). Dessuten kan visse kategorier av offentlig ansatte (f eks en høyesterettsdommer) ikke velges (se grl § 62). 

   Nærmere regler om valg fins i valgloven med forskrifter.

Stemmeretten
Grl § 50 første ledd: ”Stemmeberettigede ved Storthingsvalg ere de norske Borgere, Mænd og Kvinder, som senest i det Aar, Valgthinget holdes, have fyldt 18 Aar.”
   Utviklingen av stemmeretten: 1814: embetsmenn, bønder og byborgere (krav om status/eiendom; ca 10 pst av befolkningen omfattet, men andelen falt til ca 7,5 pst rundt 1870), som var menn og over 25 år; 1884: alminnelig stemmerett for menn med en inntekt høyere enn et fastsatt minimum og over 25 år; 1898: alminnelig stemmerett for menn over 25 år; 1907: kvinner, med inntekt høyere enn et fastsatt minimum, og over 25 år fikk stemmerett; 1913: kvinner fikk samme, alminnelige stemmerett som menn; 1920: reduksjon av stemmerettsalder fra 25 til 23 år; 1946: til 21 år; 1967: til 20 år; 1978 til 18 år. (Grunnlovsforslag om 16 år.)
Folkeavstemninger
Grunnloven har ikke bestemmelser om folkeavstemninger.

   Det har vært holdt seks folkeavstemninger: 1905: om unionsoppløsningen (99,95 pst for); 1905: om kongevalg (statsformen monarki eller republikk – 78,9 pst for monarkiet); 1919: om innføring av forbud mot salg av brennevin og hetvin (62 pst ønsket forbud); 1926: om oppheving av forbudet (56 pst ønsket ikke lenger forbud); 1972: om norsk medlemskap i de europeiske fellesskap (53,5 pst mot); 1994: om norsk medlemskap i den europeiske union (52,2 pst mot).

   Disse landsomfattende folkeavstemninger har vært initiert av stortinget og vært rådgivende.

Stortingets arbeidsmåte mv

Stortinget ledes av presidentskapet, dvs stortingets president og visepresident samt (inntil 2009) president og visepresident i hhv lagting og odelsting (seks i alt). Fra 2009 velges en president og fem visepresidenter (grl § 73).

   ”Storthinget sammentræder i Almindelighed den første Søgnedag i Oktober Maaned …”, jf grl § 68. Stortinget konstituerer seg og kongen åpner stortinget med trontalen, som deretter debatteres. 

   Stortinget er beslutningsdyktig når minst halvparten av medlemmene er til stede, dvs minst 85 representanter (minst 2/3 – 113 representanter – ved grunnlovsvedtak), jfr grl § 73. 
   Til vedtak kreves normalt simpelt flertall, dvs minst halvparten av de tilstedeværende representanter. Teoretisk kan således 43 representanter treffe et gyldig stortingsvedtak. I en del saker er det krav om kvalifisert flertall, f eks ved grunnlovsendringer (grl § 112). Da må minst 76 av minst 113 tilstedeværende representanter stemme for. 

   Stortingsrepresentantene er fordelt på komiteer, som er sentrale i stortingsarbeidet. Komiteenes ansvarsområder svarer stort sett til departementsstrukturen. I komiteene utformes innstillinger til stortinget/odelstinget, som danner grunnlag for debatt og vedtak i sakene. Komiteenes sammensetning skal så langt det er råd gjenspeile den politiske sammensetning av stortinget. 

   Stortingets forretningsorden gir nærmere regler.

7 Kongen og regjeringen (den utøvende makt)
Kongen

I grl § 1 heter det bl a at ”Regjeringsform(en) er indskrænket og arvelig monarkisk”. Norge er altså et kongedømme, ikke en republikk. Kongen er Norges statssjef, dvs det høyeste organ for den utøvende makt (”Den udøvende Magt er hos Kongen, eller hos Dronningen …”, jf grl § 3). Statssjefen representerer staten overfor andre stater, og har dermed en særlig utenrikspolitisk rolle (f eks traktatkompetanse). 

   Uttrykket ”indskrænket monarkisk” peker på at kongen ikke er eneveldig, men må dele sin makt med folket. Samfunnsutviklingen har imidlertid for lengst ført til at kongen har lite politisk makt sammenlignet med tiden etter 1814. Begrepet ”konstitusjonelt monarki” signaliserer at konstitusjonen (grunnloven) setter grenser for kongemakten gjennom maktfordeling. I grl § 30 heter det om statsrådet bl a at ”det er (kongen) forbeholdt at fatte Beslutning efter sit eget Omdømme”. Men kongemakten etter grunnloven er reelt sett overtatt av kongens råd (dvs regjeringen). 

   Hvis kongen på reise eller syk skal den først arveberettigede ”forestaa Regjeringen som Kongemagtens midlertidige Udøver” (grl § 41), dvs som regent (vedtak i statsråd blir da ”kronprinsregentens resolusjon”). (Unntaksvis kan regjeringen utøve et regentskap. Dør kongen uten noen arving, må stortinget velge en ny konge, grl § 48).
Kongen har likevel en særstilling. I grl § 5 heter det bl a at ”Kongens Person er hellig …”. Kongen kan ikke gjøres ansvarlig for sine handlinger som konge, det er statsrådet som er ansvarlig (se om riksretten nedenfor), og kongen betaler ikke skatt.
 På noen (upolitiske) enkeltområder har kongen likevel et personlig valg. Dette gjelder bl a grl §§ 23 (om ordensvesenet), 24 (om hoffets personale), 34 (om titler for de arveberettigede til kronen), 36 (om samtykke til ekteskap for prinser og prinsesser), 37 (om domsmyndighet over prinser og prinsesser ”for deres Personer”
).
   Monarkiet er arvelig (dvs ikke et valgkongedømme). Den norske arverekkefølge er: (1) kronprins Haakon, (2) prinsesse Ingrid Alexandra, (3) prins Sverre Magnus, (4) prinsesse Märtha Louise, (5) Maud Angelica Behn og (6) Leah Isadora Behn (ingen titler bestemt). Kongen må antas å ha rett til å abdisere (tre tilbake), men dette er ikke regulert i grunnloven.

Regjeringen

I grl § 12 heter det bl a at ”Kongen (selv) vælger et Raad af stemmeberettigede norske Borgere. Dette Raad skal bestaa af en Statsminister og i det mindste syv andre Medlemmer”. Dette er ”kongens råd”, eller regjeringen. 
   Statsrådene må være norske statsborgere.
 Minst halvparten av regjeringens medlemmer må være medlemmer av statskirken. Statsrådene må være stemmeberettiget (over 18 år) og ingen nært beslektede personer kan samtidig være statsråder (grl § 12 fjerde ledd). Ellers er det ingen formelle krav til medlemmene av statsråd.
   Politiske hensyn kommer inn når statsministeren setter sammen regjeringen, f eks en rimelig representasjon fra landsdelene (det har f eks lenge vært vanlig at fiskeriministeren kommer fra Nord-Norge, men dette er ingen rettsregel) og i moderne tid en balansert kjønnsfordeling (”landsdeler og kjønnsdeler”). Etnisk mangfold ble trukket frem ved siste endring i regjeringen.
 I en samlingsregjering vil statsministeren måtte ta hensyn til de ulike partiers oppslutning ved fordelingen av statsrådsposter.
   Etter grl § 14 bistås statsrådene av en (eller flere) statssekretærer.
Når regjeringen utøver statsmyndighet i saker av viktighet (grl § 28, for øvrig nevnt særskilt bl a embetsbesettelser, benådning) skal beslutningene treffes etter at kongen har fått saken foredratt av vedkommende statsråd. Vedtakene treffes som kongelig resolusjon – ”kgl res”. 
   En vanlig statsrådsliste kan omfatte disse overskrifter: proposisjoner og meldinger (saksfremlegg fra regjeringen til stortinget); sanksjoner og ikrafttredelser (lovsaker vedtatt i stortinget); klagesaker (særlig vedr departementenes enkeltvedtak); forskrifter (normalt etter delegasjon i lov: ”Kongen kan gi nærmere regler om ...”); delegasjon av myndighet (f eks fra et departement til et underordnet organ); utnevninger (av embetsmenn); styrer og utvalg (f eks oppnevning av lovutvalg eller medlemmer til styrer i statsbedrifter); andre saker (f eks inkorporering av EØS-komiteens vedtak – se ellers ”offisielt fra statsråd”
). 
   Statsrådet er beslutningsdyktig når halvparten av dets medlemmer er til stede (grl § 27). Stemmekrav er urealistisk, siden sakene reelt sett vil være avgjort på forhånd og bare formelt vedtak av kongen i statsråd. En statsråd må dissentere for å unngå å bli konstitusjonelt ansvarlig for vedtaket (grl § 30 tredje ledd). Statsrådet samles normalt hver fredag kl 12 på slottet. 
Kontrasignatur betegner det forhold at beslutninger som kongen utferdiger må medunderskrives, normalt av statsministeren (grl § 31). Kontrasignaturen er i dag en formalitet (som må følges!), men spilte i sin tid en sentral rolle i forfatningsstriden mellom stortinget og kongen i 1905.

Regjeringens beslutninger skjer i praksis i regjeringskonferanser, som ikke er regulert i grunnloven. I den nåværende regjering er dessuten ”regjeringens underutvalg” i praksis et hovedorgan for regjeringsarbeidet. Der møtes lederne for de tre partier som samarbeider i koalisjonsregjeringen (Ap, SV og Sp). Alle viktige politiske saker blir nok i realiteten avgjort der.
Ved et regjeringsskifte vil (normalt) en ny regjeringssjef overta. Prosedyren er nå delvis regulert i grunnloven (§ 15). Et skifte kan skje etter mistillit, et tapt valg eller av andre grunner (f eks at en koalisjonsregjering går i oppløsning). Statsministeren vil da innlevere til kongen sin avskjedssøknad, og vanligvis samtidig peke på den person som av kongen bør gis i oppdrag å danne en ny regjering. Kongen er forpliktet til å godta en avskjedssøknad etter et mistillitsvotum (grl § 15).
 Formelt skjer regjeringsskiftet ved et vedtak i kongelig resolusjon, som innvilger avskjed for den avgående regjering og samtidig utnevner den nye regjering. Denne kgl res kontrasigneres av den avgående statsminister.
   I perioden fra det er klart at regjeringen vil gå av til det tidspunkt regjeringsskiftet faktisk skjer, styrer den sittende regjering som et forretningsministerium. Et forretningsministerium kan bare treffe avgjørelser som er ”nødvendige for en forsvarlig Embedsførsel” (grl § 15).

En del nærmere regler om regjeringens arbeid fins i regjeringsinstruksen (23.03.1909), bl a om hvordan regjeringen forbereder saker for statsrådet, hvilke saker statsrådene selv kan avgjøre, regjeringskontorenes inndeling (dvs departementsstrukturen, som kongen formelt avgjør etter grl § 12 tredje ledd) og regler om en ”statssekretær” – en funksjon som i dag er tillagt regjeringsråden, dvs departementsråden på statsministerens kontor.
8 Høyesterett og riksretten (domstolene)
Grunnloven omtaler bare høyesterett (og riksretten). Både høyesterett (”HR”), riksretten og de øvrige domstoler er regulert i lovgivning. Etter grl § 88 ”(dømmer) Høiesteret … i sidste Instans”, men dette er ikke til hinder for at ankeadgangen til høyesterett begrenses ved lov. 

Høyesterett består i dag av 19 dommere (inkl justitiarius). Dommerne deles inn i to avdelinger med fem dommere etter rotasjon. Dette øker høyesteretts kapasitet til å avsi dommer, fordi avgjørelsene vanligvis treffes i avdelingene. Saker av ”særlig viktighet” avgjøres i storkammer (nytt fra 2008, domstolsloven § 5) med 11 dommere, bl a i tilfelle hvor det er aktuelt å fravike en tidligere avgjørelse eller å finne at en lov er i strid med grunnloven eller en traktatforpliktelse. Høyesteretts plenum kan samles i ”helt særlige tilfeller”. Ankeutvalget (tidl kjæremålsutvalget) avgjør anker over kjennelser og beslutninger fra underordnet domstol og dessuten hvilke saker som etter anke skal tillates behandlet av høyesterett (en ”avsilingsmekanisme”). 

Høyesterett (og domstolene ellers) er uavhengige av hva lovgiver og konge/regjering måtte mene om saker som er brakt inn for domstolen, dvs i den dømmende virksomhet. Dette følger av maktfordelingsprinsippet. Det er visstnok ikke eksempler på at de to andre statsmakter har forsøkt å instruere domstolene i avgjørelsen av enkeltsaker, eller nektet å godta en avsagt dom. 

   Domstolenes uavhengige stilling i den dømmende virksomhet er grunnleggende for rettsstatsideen. Men domstolene må anvende de rettsregler som gjelder, herunder lover gitt av stortinget, og de må innrette sin virksomhet i samsvar med budsjetter vedtatt av stortinget. Lovgivningen angår også den dømmende virksomhet selv – typisk prosessretten – men er regulert på det generelle plan. Viktige regler er også gitt i domstolloven (13.08.1915 nr 5). 

Høyesterett står i spissen for et domstolshierarki, som ellers i hovedsak består av lagmannsretter (seks, ankeinstans) og tingretter (70, førsteinstans) – de alminnelige domstoler. En separat domstolsadministrasjon (under ledelse av et styre) er opprettet for forvaltningen av disse domstoler. Domstolsadministrasjonen har ansvaret for domstolenes budsjettarbeid, gir innstilling i dommerutnevninger og administrerer tilsynet med dommerne (disiplinærsaker, sidegjøremål). (I tillegg til de alminnelige domstoler kommer særdomstoler, se domstolloven).

Dommerne utnevnes som embetsmenn av kongen i statsråd på ubestemt tid. En dommer må likevel gå av for aldersgrensen (67, senest ved fylte 70 år). En dommer kan søke avskjed i nåde, men kan ikke avsettes uten ved dom (ev i riksretten). Uavsetteligheten er en viktig del av kravet til uavhengighet. Det kreves at en høyesterettsdommer ved oppnevnelsen er minst 30 år og norsk statsborger (grl §§ 91 og 92), har juridisk embetseksamen ”med beste karakter” og er vederheftig (betalingsdyktig) (se domstolloven). Med vårt nye karaktersystem (uten hovedkarakter, med bokstaver) må karakterkravet trolig anses bortfalt; rettledning er ”høye krav til faglige kvalifikasjoner” (domstolloven § 55 andre ledd).

   Det er også et lekmannselement i rettspleien, f eks avgjøres anke over skyldspørsmålet i straffesaker endelig av en jury (lekdommere) i lagmannsretten. Bakgrunnen er et ønske om å la ”den alminnelige mening” få en plass i rettspleien. I straffesaker settes domstolene for øvrig med meddommere, mens det i sivile saker er opp til en part å kreve at domstolen settes med meddommere. HR settes aldri med meddommere. (Det vises ellers til prosessretten.)
Som statsmakt har høyesterett noen særskilte funksjoner. Etter grl § 83 kan stortinget innhente ”Betænkning over juridiske Gjenstande” fra høyesterett. Dette skjer imidlertid svært sjelden. Stortingert ber av og til juridiske eksperter om å avgi betenkninger om rettsspørsmål.
Internasjonale domstoler spiller en økende rolle i høyesteretts virksomhet. Særlig gjelder dette EMD (i Strasbourg) og EFTA-domstolen (i Luxemburg). Dette kan reise et spørsmål om høyesterett dømmer i siste instans? Det gjelder imidlertid her folkerettslige forpliktelser. (Det vises til EØS-retten og folkeretten.)

Tvister om stortingsvalget avgjøres av valgstyrene (ikke domstolene), men med ankerett til stortinget (grl § 55; i andre stater kan valgtvister ligge til domstolene, se f eks Bush v Gore, hvor den amerikanske høyesterett avgjorde tvisten om avstemningsresultatet i Florida i presidentvalget i 2000, eller eventuelt til en særskilt forfatningsdomstol).
Riksretten

Riksretten er forfatningens redskap for å holde medlemmer av regjeringen, stortinget og høyesterett strafferettslig ansvarlig etter grl § 86 ”naar de have brudt deres konstitutionelle Pligter” (det konstitusjonelle ansvar – tjenestehandlingene; ikke deres ansvar som privatperson – f eks en fartsbot). Etter 1845 har riksretten trådt i virksomhet bare to ganger (1884 mot ministeriet Selmer, om det grunnlovsstridige råd til kongen om å nekte sanksjon av stortingets vedtak om statsrådenes adgang til stortinget
; og 1927 mot regjeringen Berge, bl a om brudd på opplysningsplikten), men har flere ganger vært foreslått brukt. 

(Tidligere ble tiltale besluttet av odelstinget, og riksretten besto av medlemmer av lagtinget og høyesterett.) Fra 2007 er grunnloven (§§ 86 og 87) endret. Kontroll- og konstitusjonskomiteen er det forberedende organ
 for stortinget og vurderer først om det skal opprettes en sak for komiteen. Skjer dét, vil komiteen etter en saksbehandling a) avslutte saken, b) be ansvarskommisjonen om å vurdere spørsmålet om tiltale eller c) sende saken til stortinget med komiteens anbefaling om å henlegge saken eller om å reise tiltale.
 (Ansvarskommisjonen er et fast utvalg med fem medlemmer oppnevnt av stortinget.) Sender komiteen saken til ansvarskommisjonen, skal denne kommisjon gi sin innstilling til kontroll- og konstitusjonskomiteen. Kontroll- og konstitusjonskomiteen sender i sin tur sin innstilling til stortinget om enten å henlegge saken eller med anbefaling om å reise tiltale. Beslutter stortinget i plenum (med simpelt flertall) at tiltale skal reises, settes riksretten sammen av riksrettsutvalget (med seks medlemmer; et fast utvalg oppnevnt av stortinget for seks år) og de fem høyesterettsdommere med lengst ansiennitet (uansett inkludert justitiarius, som er riksrettens leder), dvs i alt 11 dommere. Riksretten avsier en frifinnende eller fellende dom.

Nærmere regler om riksretten er gitt i lov om straff for handlinger som påtales ved riksrett (05.02.1932 – ansvarlighetsloven) og lov om rettergangsmåten i riksrettssaker (samme dato). F eks inneholder førstenevnte lov denne regel om ansvar for medlemmer av høyesterett (§ 17): ”(d)et medlem av Høiesterett, som a) meddeler nogen part råd eller veiledning i en sak som står for Høiesterett eller kan komme inn for Høiesterett, b) eller i nogen betenkning, eller innstilling medvirker til noget som er stridende mot Grunnloven, c) eller i sin embedsgjerning for øvrig ved handling eller undlatelse bevirker eller medvirker til noget som er stridende mot Grunnlov eller lovgivning, straffes med bøter eller med hefte eller fengsel inntil 10 år”. Oftere diskutert (enn ansvar for en høyesterettsdommer) er en statsråds opplysningsplikt overfor stortinget (§ 9): ”Det medlem av statsrådet som misligholder sin opplysningsplikt overfor Stortinget, straffes med bøter eller med fengsel inntil 5 år.”
   Finner en statsråd ”at Kongens Beslutning er stridende mot Statsformen eller Rigets Love, er det Pligt at gjøre kraftige Forestillinger derimod samt at tilføie sin Mening i Protokollen” (grl § 30). I så fall vil vedkommende statsråd være fritatt fra straffeforfølgning ved riksretten.
Tjener riksretten noen hensikt? For regjeringens medlemmer er parlamentarismen i praksis viktigere enn riksrettsinstituttet. Det parlamentariske ansvar for regjeringsmedlemmer vil normalt medføre tilstrekkelige konsekvenser. For stortingsrepresentanter og høyesterettsdommere er det imidlertid intet parlamentarisk ansvar.

   Det kan kanskje være prinsipielt riktig å ha en særordning for grunnlovsbrudd mv, selv om den stort sett bare virker i kraft av sin eksistens, som en ansvarliggjøring av samfunnets fremste beslutningstakere? 

III LOVGIVNINGEN

9 Regjeringens rolle

Det er normalt regjeringen som legger frem lovforslag for stortinget. Et større lovforslag vil normalt være forberedt av et utvalg med særlig sakkyndighet og utvalgets utredning bli publisert i serien Norges Offentlige Utredninger (”NOU”). Utredningen (eller et høringsnotat) vil bli sendt til berørte instanser til uttalelse (høring). På grunnlag av utredningen, høringsuttalelsene og departementets egne vurderinger vil departementet utarbeide en odelstingsproposisjon (”Ot prp”), som legges frem for stortinget ved kgl res. 

10 Stortingets rolle

Representanter i odelstinget kan fremme private lovforslag (”dokument 8-forslag”). En privatperson kan ikke kreve behandling av et eget lovforslag, men må f eks overtale en stortingsrepresentant til å fremme forslaget. Odelstingsrepresentantenes og regjeringens lovforslagsrett er fastsatt i grl § 76.

I stortinget vil regjeringens ot prp først bli behandlet av den aktuelle komite. Lovsaken vil bli tildelt et komitemedlem som saksordfører. Saksordføreren har ansvar for sakens fremdrift, og lovens målform (bokmål eller nynorsk) avgjøres av saksordførerens eget mål. Under komitebehandlingen vil representantene kunne utsettes for ekstern påvirkning (”lobbying”), og komiteen vil selv kunne invitere til høringer av spesielt berørte parter og/eller for sin egen opplysning (høring av eksperter). Det stilles under saksbehandlingen ofte skriftlige spørsmål til vedkommende statsråd, og korrespondansen vil inngå i komitearbeidet og ofte offentliggjøres. Til slutt avgir komiteen sin innstilling til odelstinget (”Innst O”). 

   Innstillingen debatteres i odelstinget, som sender sin beslutning til lagtinget (”Besl O”). 

   Lagtinget kan godta beslutningen, som i så fall sendes til regjeringen for kongelig sanksjon. Dette er det vanligste, siden både odels- og lagting gjenspeiler stortingets politiske sammensetning. 

   Har lagtinget endringsforslag (som må være knyttet til saksfremlegget, siden lagtingsmedlemmene ikke har en egen rett til å foreslå nye lover, se grl § 76), sendes anmerkningene (”Besl L”) tilbake til odelstinget for behandling. Godtar odelstinget lagtingets forslag, sendes loven til sanksjon. Er odelstinget derimot uenig, treffer det sitt vedtak og sender saken på ny til lagtinget. Da kan lagtinget bare godkjenne eller forkaste vedtaket. Godkjennes vedtaket, går det til sanksjon. Forkastes vedtaket, sendes det på ny tilbake til odelstinget. Lovforslaget skal da fremlegges for stortinget i plenum til endelig vedtak. Det kreves 2/3 flertall, ellers faller lovforslaget bort. Det skal gå minst tre dager mellom behandlingene. 

   Alle forslag og vedtak, samt debattene i odelsting, lagting og i plenum, publiseres av stortinget. Dette materialet gjøres også fortløpende tilgjengelig på stortingets hjemmeside.
 

Tokammerordningen er opphevet ved endring av grl § 49 (stortingets vedtak 30.02.2007). Endringen trer i kraft fra neste stortingsperiode og lovbehandlingen følger det opprinnelige mønster i inneværende periode. Det er likevel hensiktsmessig å redegjøre for den nye ordning.
   Fra oktober 2009 vil et lovforslag behandles av stortinget i plenum to ganger. Forkastes lovforslaget stanser lovbehandlingen. Hvis forslaget derimot vedtas uendret to ganger, blir lovforslaget vedtatt og sendes til sanksjon.
   Hvis det foreslås endringer i lovforlaget ved andre gangs behandling i plenum, må det behandles en tredje gang. Den lovtekst som ble vedtatt ved andre gangs behandling må vedtas uendret ved tredje gangs behandling i plenum, ellers er lovforslaget forkastet. Det må dessuten gå minst tre dager mellom hver behandling.

11 Kongens rolle

Lovvedtak må underskrives – sanksjoneres – av kongen etter grl § 78 for å bli gyldig. Siden en slik beslutning treffes ved kgl res, må statsministeren kontrasignere. Kongen har etter bestemmelsen rett til å nekte sanksjon. Da må i så fall stortinget på ny, og etter et stortingsvalg, vedta samme lov – da er sanksjon unødvendig (grl § 79). Kongen har således formelt et utsettende veto, men denne rett har i dag ingen nevneverdig betydning. 

En lov skal kunngjøres. Dette følger imidlertid ikke av grunnloven, men av lov om Norsk Lovtidende (19.6.1969 nr 53). Ikrafttreden kan bestemmes i loven, i sanksjonsvedtaket eller ved at myndigheten delegeres til departementet. Er intet bestemt slik, trer loven i kraft én måned etter kunngjøringen i Norsk Lovtidende. Om det er bestemt at loven trer i kraft ”straks”, skjer dette fra sanksjonstidspunktet. En lov kan imidlertid (normalt) ikke anvendes til skade for noen, knyttet til handlinger foretatt før kunngjøringen (sml forbudet mot tilbakevirkende lover, men dette er omstridt).
IV FORVALTNINGEN

12 Generelt

Forvaltning – eller utøvende makt – er den del av statsmyndighetenes virksomhet som ikke er lovgivende eller dømmende makt. Det er vanskelig å gi noen positiv avgrensning, men oppgavene er knyttet til gjennomføringen av statens oppgaver. 

   Kjernen i sentralforvaltningen er departementene (”Statsraadets Kontorer” – uttrykk fra grl § 22). Hvert departement ledes av en statsråd, som er konstitusjonelt ansvarlig for departementets arbeid. Statsråden har én eller flere statssekretærer (og politisk rådgiver) til sin hjelp. Disse personer utgjør til sammen departementets politiske ledelse. Ved et regjeringsskifte er det disse personer som skiftes ut. Departementets faste embetsverk ledes av en departementsråd, og departementene er inndelt i avdelinger, hver under ledelse av en ekspedisjonssjef. Disse personer er (som embetsmenn) utnevnt av kongen. Personendringer i slike stillinger er uavhengig av regjeringsskifter i seg selv. 

   Som en del av sentralforvaltningen, underlagt departementene, ligger en ytre etat med direktorater, tilsyn mv (f eks Kredittilsynet, Skattedirektoratet, Konkurransetilsynet osv). Dette er organer med særlig fagekspertise, og normalt med stor myndighet, på sine forvaltningsområder. I noen tilfelle har slike organer en mer eller mindre selvstendig stilling (f eks har Norges Bank og påtalemyndigheten en sterk uavhengighet). Kongen utnevner en del ledere i forvaltningen på åremål (dvs for en tidsavgrenset periode, normalt seks år), f eks sentralbanksjefen. 

   Regionalt/lokalt er sentralforvaltningen representert bl a ved fylkesmennene (regjeringens representant i fylkene). Når det gjelder påtalemyndigheten er den delt i tre nivåer: riksadvokaten, statsadvokatene (regional inndeling) og politimestre/lensmenn (lokalt). 
Kommuneforvaltningen er inndelt i kommuner (434) og fylkeskommuner (18
), se kommuneloven (25.09.1992 nr 107). Kommunestyre og fylkesting er de øverste organer. Etter formannskapsmodellen, som er den vanligste, skal fylkesutvalget/formannskapet gjenspeile fylkestingets/kommunestyrets samlede politiske sammensetning. Fylkesordfører/ordfører velges av fylkesting/kommunestyre, og ordføreren er fylkesutvalgets/formannskapets leder og opptrer på fylkeskommunens/kommunens vegne.

   Fylkeskommuner/kommuner kan velge en parlamentarisk modell. I den skal et fylkesråd/byråd innsettes av et flertall i fylkestinget/kommunestyret (kalt ”investitur”). Fylkesråd/byråd er under ledelse av en fylkesrådleder/byrådsleder. I den parlamentariske modell er fylkesordfører/ordfører mer en representasjonsrolle.

   Fylkeskommunene har forvaltningsansvar bl a for videregående utdanning og oppgaver innenfor kultur, miljø, næring og tannhelse. Kommunene har et bredere spekter av oppgaver, bl a for barnehager og grunnskolen (universitetene har staten – kunnskapsdepartementet – forvaltningsansvaret for), for lokale veier, vannforsyning, renovasjon og en rekke andre oppgaver.

13 Utenriksstyret

Kongen er Norges statsoverhode og representerer derfor Norge overfor andre stater. Dette kommer til uttrykk i grl § 26 første ledd: ”Kongen har Ret til at sammenkalde Tropper, begynde Krig til Landets Forsvar og slutte Fred, indgaa og ophæve Forbund, sende og modtage Gesandter.” Stortinget kan ikke frata kongen denne myndighet, men har likevel en kontroll med traktatinngåelser etter grl § 26 andre ledd: ”Traktater angaaende Sager af særlig Vigtighed og i alle Tilfælde Traktater hvis Iværksættelse efter Konstitutionen nødvendiggjør en ny Lov eller Storthingsbeslutning, blive først bindende, naar Storthinget har givet sit Samtykke dertil.”
· Traktater av særlig viktighet; jf også at stortinget gjennomgår alle traktatinngåelser i ettertid (grl § 75 g);

· lov; må ny eller endret lovgivning vedtas må stortinget godkjenne traktaten;

· tilsvarende gjelder dersom traktaten forutsetter bevilgninger. 

Forhold slik art vil ofte foreligge.
 Realiteten er – ut fra dette og parlamentarismen – at regjeringen ikke vil kunne gjennomføre en utenrikspolitisk linje uten støtte fra flertallet i stortinget.

   Den utvidede utenrikskomite består av medlemmene av utenrikskomiteen og forsvarskomiteen, stortingets president og partienes gruppeledere. Den er et forum for regjeringene for å drøfte viktige utenriks-, handels- og sikkerhetspolitiske saker før regjeringer treffer vedtak. 
   Norge har ikke ratifisert Wien-konvensjonen (1969) om traktatretten. Dette skyldes visstnok bestemmelsen i denne konvensjon om at en stat ikke kan påberope seg interne rettsregler, med mindre de er åpenbare for den annen part, som grunn for ikke å være bundet av en traktat.
 
Norge og EØS/EU

I grl § 93 heter det bl a: ”For at sikre den internationale Fred og Sikkerhed eller fremme international Retsorden og Samarbeide kan Storthinget med tre Fjerdedeles Flertal samtykke i, at en international Sammenslutning som Norge er tilsluttet eller slutter sig til, paa et saglig begrænset Omraade, skal kunne udøve Beføielser der efter denne Grundlov ellers tilligge Statens Myndigheder...”. 

   EØS-avtalen kan generelt karakteriseres som en folkerettslig bindende avtale. Den ble likevel vedtatt etter grl § 93, fordi avtalen medfører at et ESA/EFTA-domstolen kan treffe avgjørelser som etter grunnloven tilligger statens myndigheter.
 Dette gjelder ileggelse av pengestraff for et norsk foretak i visse konkurransesaker. Slike avgjørelser er tvangsgrunnlag etter EØS-avtalen art 110 første ledd og etter tvangsfullbyrdelsesloven (26.06.1992 nr 86). Dermed overføres statsmyndighet til ESA/EFTA-domstolen (selv om det ikke er i særlig stort omfang). Se nærmere om rettsforholdene St meld nr 100 (1991-92) s 335 flg. EU-kommisjonen kan også treffe slike vedtak, men disse kan ikke tvangsgjennomføres i Norge (se EØS-loven § 4; i forhold til EU er dette forankret i Norges erklæring til EØS-avtalen ”… on the enforceability of decisions … regarding pecuniary obligations addressed to enterprises located in Norway”, under henvisning til den grunnlovsmessige skranke i § 93, siden Norge ikke er ”tilsluttet” EU, bare EØS). 

   Stortinget har et Europa-utvalg, som består av medlemmene av utenrikskomiteen og av de norske medlemmer av EØS’ parlamentarikerkomite. Møter i utvalget er særlig knyttet til saksbehandlingen i EØS-komiteen, og tjener til at regjeringen kan avklare synspunkter i stortinget i EØS-saker. 
En mulig norsk tilslutning til EU antar man kan basere seg på grl 93, men en innvending som hevdes er at EU ikke lenger utøver virksomhet på ”et saglig begrænset Omraade” (s 318). Alternativet til å avgjøre spørsmålet etter grl § 93 er å vedta en egen grunnlovsbestemmelse (etter grl 112).

   Folkeavstemning om saken er ikke noe rettskrav. Holdes folkeavstemning vil den etter gjeldende rett bare være rådgivende. 

   Grl § 1 (om ”et frit, selvstændigt, udeleligt og uafhændeligt Rige”) er neppe tungtveiende i vurderingen av spørsmålet, bl a fordi suvereniteten må tilpasses moderne forhold (s 320).

   Om Norge var EU-medlem: ville EF-retten gå foran grunnloven (myndighet til å endre grunnloven kan ikke overføres)? Kan lovgivningsmyndighet overføres til EU, slik at stortinget ikke fritt kan gi nye lover (i så fall en ny trinnhøyde mellom lov og grunnlov)? Dette er temaer i EU-retten.

   Utmeldelse av EU kan skje etter EU-retten. Var Norge EU-medlem, ville det ikke være nødvendig med kvalifisert flertall i stortinget for å vedta å tre ut av EU, det ville være nok med simpelt flertall. Se ellers om rettsspørsmål knyttet til norsk EU-medlemskap i St meld nr 40 (1993-94) s 351 flg.
14 Statskirkeordningen

Etter grl § 2 andre ledd forblir ”(d)en evangelisk-lutherske Religion … Statens offentlige Religion”, dvs at grunnloven etablerer en statskirkeordning eller en statsreligion. Dette viser seg også ved at kongen og minst halvparten av statsrådets medlemmer må bekjenne seg til statsreligionen (grl §§ 4 og 12). Kongen er kirkens øverste leder (grl § 16). Dette innebærer bl a rett til oppnevning av prester/biskoper. 
   Kirken har et visst selvstyre gjennom egne organer, som er regulert i kirkeloven (07.06.1996 nr 31). I teologiske spørsmål treffes vedtak av departementet eller kongen i statsråd på grunnlag av uttalelse fra kirkens lærenemnd. 

   I sekulære samfunn, som USA
 og Frankrike, er statsmyndighetene nøytrale i forhold til ulike religioner. I USA, hvor mange av de tidlige innvandrere var forfulgt av staten i sine hjemland, var det viktig å beskytte religiøse trossamfunn mot statens makt. I Frankrike var det snarere viktig å beskytte staten mot den katolske kirkes makt, som tradisjonelt hadde vært stor. Sverige opphevet sin statskirkeordning i 2000. 
   Statskirkeordningen bør ses i sammenheng med religionsfriheten: ”Alle Indvaanere af Riget have fri Religionsøvelse” (grl § 2 første ledd). Det kan reises spørsmål om det er en god ordning at staten understøtter en bestemt religion, bl a ut fra en viss sekularisering av det norske samfunn og hensyn tatt til fremveksten av andre religiøse retninger – i sær islam. Dessuten kan samfunnsutviklingen skape spenninger mellom kirkens lære og et ønske om politisk styring, sml f eks diskusjonen om homofiles rettigheter.

   I Norge er ulike trossamfunn sikret rettigheter ved lov om trudomssamfunn og ymist anna (13.06.1969 nr 25) og staten yter støtte til livssynssamfunn etter lov om tilskott til livssynssamfunn (12.06.1981 nr 64).
   At spørsmålet om en offentlig religiøs forankring fortsatt kan vekke sterke følelser viser imidlertid diskusjonen om EUs grunnlov (nå: Lisboa-traktaten, som bl a endrer EU-traktaten) burde inneholde en referanse til den kristne tro som et verdigrunnlag for EU.
 

V RETTSPLEIEN

15 Den dømmende virksomhet

Det sentrale i rettspleien er den dømmende virksomhet. Upresist kan en kanskje si at dømmende virksomhet innebærer å avgjøre konkrete rettsspørsmål mellom to parter på grunnlag av faktisk forhold og ved anvendelse av rettsregler; at lovgivning er generell og derfor har virkning for alle; og at forvaltningens enkeltvedtak etablerer rettigheter/plikter for fremtiden, mens en dom avgjør et eksisterende rettsforhold mellom partene ut fra et bevist faktum. Det er ikke skarpe grenser mellom dom, lov og forvaltningsvedtak, spesielt ikke mellom forvaltningsvedtak og dom.

   Straff kan ikke ilegges uten ved dom (grl § 96), men forvaltningsvedtak kan f eks pålegge et gebyr. Dessuten: forvaltningsmyndighet hos domstolene (f eks tinglysing). Domsmyndighet hos forvaltningen? (F eks trygderetten avgjør klager, men avgjørelsene kan bringes inn for domstolene. Sml også ulike klageinstanser, f eks Klagenemnda for offentlige anskaffelser.) Momenter: avgjørelsens art og betydningen av den, eventuelt krav til spesiell sakkyndighet, hensynet til tid og kostnader, organiseringen av forvaltningsorganet, tradisjoner (se s 343). 

Høyesterett sier om seg selv: ”Som landets øverste domstol skal Høyesterett sørge for rettsenhet og bidra til avklaring der rettstilstanden kan være uklar. Høyesterett har også et ansvar for rettsutviklingen, innenfor lovgivningens rammer, der nye samfunnsproblemer krever det. Saker som reiser prinsipielle spørsmål ut over det konkrete saksforhold, vil derfor ofte slippe inn til behandling.”
 

   Rettsenhet er et ideal. En høy grad av rettsenhet, gjennom en konsistent praksis i HR, er ønskelig fordi Norge har ett rettssystem og tanken om likebehandling er grunnleggende. En perfekt rettsenhet er det likevel ikke mulig å oppnå, bl a fordi to saker aldri vil være helt like, dommersammensetningen i høyesterett vil normalt variere og tidsfaktoren spiller inn (samfunnsutviklingen går sin gang og kan føre til holdningsendringer). I praksis er målet å behandle saker som er like nok likt. Hva som skal anses som ”likt nok” i to saker, for at de bør avgjøres på samme måte, avhenger av hvilke rettslige og faktiske omstendigheter som er relevante. Dette må avgjøres på grunnlag av vurderinger som er fundamentale i all rettsanvendelse (faktum og jus). Her taler høyesterett i sine avgjørelser med den høyeste autoritet, fordi HR ”dømmer… i sidste Instans”. 

   Rettsavklaring er vesentlig, fordi alt ikke kan avklares på forhånd gjennom skrevne rettsregler: virkeligheten er for mangfoldig og språket for mangelfullt. Derfor vil det være nødvendig å fortolke rettsreglene. Bruk av rettskilder, tolkningsprinsipper og kollisjonsnormer – hele tiden ved bruk av et godt rettslig skjønn – for å komme frem til rettslig holdbare standpunkter inngår i rettskildelæren, og er en vesentlig del av rettsstudiet. Når HR gjennom sine avgjørelser fortolker rettsreglene, skjer det samtidig rettsavklaring på (mer eller mindre) generelt grunnlag. HRs bidrag til rettsavklaring er av stor betydning, fordi høyesteretts rettsavklaringer bare kan endres ved lovvedtak (og av HR selv). 
   Rettsutvikling er den tredje oppgave det pekes på. Den har nær sammenheng med rettsavklaringer, men går lenger i det rettsutvikling skaper ny rett ved å utfylle de skrevne rettsregler når det er et rimelig behov for det. Grensen mellom rettsavklaring og rettsutvikling er ikke skarp, dvs at det ikke alltid er godt å si når HR gjør det ene eller det andre. Generelt kan en kanskje si at rettsavklaring holder seg mer til ordlyden, mens rettsutvikling mer bygger på reglenes formål og reelle hensyn. 

Domstolenes rettsskapende virksomhet (rettsutvikling) kan reise spørsmål om forholdet mellom den dømmende virksomhet og politikk. Det er intet skarpt skille mellom rettsskaping (rettsregler som er utviklet ved rettspraksis) og lovgivning. Domstolene vil nok ønske å være lojale mot lovgiver og anvende rettreglene slik lovgiver har ment. Men i mange tilfelle er det ikke klart hva lovgiver har eller ville ha ment. Dommerne må likevel treffe et valg for å avgjøre saken. Valget vil bero på rimelige tolkninger av ordlyden, men også på vurderinger av hva som er en ”god løsning” i saken. Dette vil ofte kunne avhenge av dommerens samfunnssyn. Den omstendighet at det i høyesterett kan være dissens mellom dommerne viser imidlertid at et rettsspørsmål kan ha ulike forsvarlige løsninger, selv om dommerflertallets oppfatning (til en hver tid) må legges til grunn. Rettsutvikling innebærer også at høyesteretts syn kan endres over tid. Slik rettsutvikling følger av domstolenes naturlige virksomhet.
 Dersom lovgiver mener domstolenes rettsutvikling er uheldig, kan stortinget alltid vedtas en ny lov, som vil styre rettsutviklingen i en annen retning.

   Det bør for øvrig skilles mellom samfunnsmessige (politiske) virkninger av en rettsavgjørelse og det forhold at en dommer i sin avgjørelse legger vekt på hva som tjener et politisk parti (”partipolitikk”). Det siste ville krenke rettsstatsideen om domstolenes uavhengighet og upartiskhet. Dommere kan likevel være medlem av og ha verv i et politisk parti og ytre seg offentlig om politiske spørsmål. (Vanlig er dette likevel ikke i Norge.) I sin dommergjerning kan dommeren ikke følge sin samvittighet på fritt grunnlag, men må gjøre det bare innenfor de bestemte rammer som rettssystemet setter opp.

Litt om forholdene i USA.
 Oppnevning av dommere og betydningen av dommernes politiske synspunkter.

VI FORHOLDET MELLOM STATSORGANER

16 Storting og regjering: parlamentarismen

Generelt

Parlamentarismen ble utviklet i engelsk statsliv og innebærer at regjeringen må ha støtte fra et flertall av nasjonalforsamlingen. En kan si at dette er en videreutvikling av det representative demokrati. Men parlamentarisme er ingen forutsetning for demokrati. (På den annen side gir det lite mening med parlamentarisme i et diktatur.) USA har ikke parlamentarisme, men en folkevalgt president. USA har ingen statsminister og presidenten selv utpeker regjeringsmedlemmene, med senatets samtykke. Det har ingen formell betydning om kongressen uttrykker mistillit til regjeringen eller presidenten. Grunnen er at presidenten har sitt eget demokratiske mandat gjennom å være folkevalgt. 

   Parlamentarisme er utformet i noe ulike varianter. Positiv parlamentarisme krever at det kan påvises et flertall for regjeringen i nasjonalforsamlingen. I praksis arter dette system seg slik at ved en ny regjerings tiltredelse, må regjeringen ha et flertallsvedtak til sin støtte (”investitur”). Negativ parlamentarisme innebærer at regjeringen kan regjere så lenge det ikke er et flertall mot regjeringen i nasjonalforsamlingen. 

   Mindretallsparlamentarisme betyr at det parlamentariske grunnlag for regjeringen ikke bygger på et flertall i nasjonalforsamlingen, dvs at flertallet ikke kan enes om et regjeringsalternativ (sml negativ parlamentarisme). Regjeringen må da etablere flertall fra sak til sak Dette kan være særlig aktuelt i stater med mange partier i nasjonalforsamlingen. Dette kan gi hyppige regjeringsskifter (f eks Italia). I topartipregede systemer vil det normale være en flertallsparlamentarisme (Storbritannia). 

Norsk parlamentarisme

Parlamentarismen er utviklet gjennom statspraksis og anses som konstitusjonell sedvanerett. Hovedelementet i den tradisjonelle lære har vært at regjeringen er forpliktet til å gå av, dersom den får et flertall i stortinget mot seg ved en avstemning. 

   Fra 2007 er imidlertid parlamentarismen grunnlovsfestet. Grl § 15 lyder nå slik:

”Enhver, som har Sæde i Statsraadet, er pligtig til at indlevere sin Ansøgning om Afsked, efter at Storthinget har fattet Beslutning om Mistillid til vedkommende Statsraad alene eller til det samlede Statsraad. 

   Kongen er forbunden at indvilge slig Ansøgning om Afsked. 

   Naar Storthinget har fattet Beslutning om Mistillid, kunne bare de Forretninger udføres, som ere nødvendige for en forsvarlig Embedsførsel.”

Første ledd uttrykker kjernen i parlamentarismen, dvs at dersom stortingsflertallet vedtar et mistillitsforslag mot en statsråd, må vedkommende statsråd gå av. Tilsvarende gjelder for mistillit mot regjeringen.
 Er mistilliten mot en statsråd, noe som er det vanligste, er altså regjeringen som sådan ikke rettslig forpliktet til å gå av (selv om det er vanlig at regjeringen stiller seg solidarisk med statsråden i en slik situasjon). Det er ikke noe krav om begrunnelse, men vedtaket må gi uttrykk for ”mistillit”, og dette uttrykk bør ha vær benyttet.
   Negativt flertall, dvs at flere mistillitsforslag i en sak hver for seg ikke får noe flertall, samtidig som stemmene bak forslagene til sammen utgjør et flertall, medfører ingen plikt for statsråden/regjeringen til å gå av. 

   Kabinettspørsmål innebærer at statsministeren i stortinget formulerer et standpunkt, som han krever at stortingsflertallet gir sin tilslutning til som en forutsetning for ikke å gå av. Det har vært flere regjeringsskifte som følge av et kabinettspørsmål. Det er likevel ikke noen rettsplikt til å gå av i dette tilfelle, så sant ikke vedtaket i stortinget formuleres som mistillit.

Om oppløsningsrett og nyvalg

Oppløsningsrett betegner det forhold at nasjonalforsamlingen oppløses, uavhengig av ordinære valgperioder, og dermed utløser et nyvalg. Som regel er en slik rett lagt til regjeringen, dvs som et virkemiddel mot flertallet i nasjonalforsamlingen. Alternativt kan retten tilligge nasjonalforsamlingen selv. Oppløsning og nyvalg kan benyttes for å avklare politiske situasjoner ved å få en ”oppdatering av folkeviljen”. 

   Etter gjeldende statsrett fins ingen oppløsningsrett i Norge. Mandatperioden på fire år ligger fast. 

17 Storting og regjeringen/forvaltningen: andre kontrollordninger
Riksretten (se ovenfor) kan være prinsipielt viktig (se ovenfor) og et supplement til det parlamentariske (politiske) ansvar. Kontroll- og konstitusjonskomiteen spiller i mange saker en sentral rolle i praksis, selv om saken ikke ”forfølges” (sml f eks oppnevning av nytt barneombud, februar 2008). 

Riksrevisjonen fører på stortingets vegne kontroll med forvaltningen – først og fremst dens anvendelse av budsjettmidler, men også forvaltningsrevisjon (en rasjonalitetskontroll), se grl § 75 k og lov om Riksrevisjonen (07.05.2005 nr 21). Regjeringen oppnår ansvarsfrihet for statsregnskapet gjennom stortingets godkjenning av det.

   Statsrådets protokoller og alle traktater skal forelegges stortinget til gjennomgang (grl § 75 f og g). Dette gir grunnlag for en etterfølgende kontroll.
Stortingets ombudsmann for forvaltningen (”sivilombudsmannen”) skal ha ”Indseende med den offentlige Forvaltning og alle som virke i dens Tjeneste, for at søge at sikre at der ikke øves Uret mod den enkelte Borger” (grl § 75 bokstav l). Denne kontrollordning kan dessuten ses i sammenheng med domstolenes prøvningsretten, dvs som en enklere og billigere fremgangsmåte ved klager enn søksmål. 

Spørsmål (muntlige og skriftlige) og interpellasjoner (skriftlige, fremmet gjennom presidentskapet) til regjeringens medlemmer er i praksis et viktig redskap for stortinget til å føre kontroll med regjeringens virksomhet (nærmere regulert i stortingets forretningsorden).
18 Domstolene og regjeringen/forvaltningen: prøvningsretten
Domstolenes prøvning av forvaltningsvedtak kom raskt inn i rettspraksis, da høyesterett i 1818 kjente en skatteligning ulovlig. Det er en generell lovlighetskontroll av enkeltvedtak, men forvaltningsskjønn om hensiktsmessigheten av et vedtak kan normalt ikke overprøves av domstolene. Prøvningsretten kan utvides eller innskrenkes ved lov på avgrensede områder (myndighetsmisbruk og forskjellsbehandling kan likevel ikke unntas fra domstolskontroll).

   Prøvningsretten tilligger de ordinære domstoler (enkelte andre land har forvaltningsdomstoler). Det behov som kan foreligge for forenklet behandling (dvs utenfor domstolene) av ulike klager over forvaltningsvedtak ivaretas i en viss utstrekning av forvaltningsorganer mv, f eks ulike klagenemnder, trygderetten, utlendingsnemnda mv. Slike organers avgjørelser kan imidlertid prøves for domstolene.

Domstolenes prøvningsrett av forvaltningens vedtak er i praksis en viktig del av borgernes rettsikkerhetsgarantier i en rettsstat. Vilkårene for domstolens kompetanse til å kjenne et forvaltningsvedtak ugyldig behandles i forvaltningsretten, som det vises til. 

19 Domstolene og stortinget: prøvningsretten 
Maktfordelingsprinsippet forutsetter separasjon mellom den lovgivende og den dømmende myndighet. Hvis det er uenighet om hvor grensen går, hvem avgjør da? Grunnloven er uttrykk for den høyeste statsvilje (folkeviljen), og det kunne da hevdes at det folkevalgte storting måtte ha det avgjørende ord i spørsmål om grunnlovstolkning. Men det kan også hevdes at det er høyesteretts oppgave å fortolke og anvende retten. Når grunnloven er en del av den positive rett, må også grunnlovstolkning være høyesteretts rolle. 

   Den generelle utgangspunkt på grunnlovens tid var at en domstol ikke kunne sette til side en lov, fordi dette ville være i strid med tanke om folkesuverenitet. I USA kom spørsmålet imidlertid tidlig opp, jf Marbury v Madison (1803), og den amerikanske høyesterett konkluderte med at domstolen – ut fra sine oppgaver (”to say what the law is”) – også måtte anvende grunnloven. Av dette fulgte at domstolen måtte sette til side en lov, dersom den stred mot grunnloven.
 Også i Norge bygget høyesterett på dette syn, utviklet senere på 1800-tallet. En prøvningsrett er i dag den vanligste ordning, iallfall i Europa. Prøvningen skjer imidlertid i hovedsak gjennom egne forfatningsdomstoler, dvs at når et spørsmål om en lovs grunnlovsmessighet kommer opp for en domstol, skal denne domstol forelegge saken for forfatningsdomstolen til avgjørelse. I Norge har vi ikke en egen forfatningsdomstol – prøvningen skjer av domstolene, i praksis til slutt av høyesterett.
   Domstolenes prøvningsrett av lovers grunnlovsmessighet bygger på at grunnloven er lex superior. Dette forutsetter i praksis en skreven grunnlov og at domstolene anvender grunnlovsbestemmelser som en del av den positive rett. Dette er den løsning som har utviklet seg i Norge (og mange andre stater, men ikke alle – f eks Storbritannia). Prøvningsretten anses i dag som konstitusjonell sedvanerett.
Domstolene prøver bare saker som forelegges dem, og grunnlovsstrid må normalt anføres fra en parts side (unntatt i straffesaker, da skal retten av eget tiltak vurdere spørsmålet). Prøving av lovens form (dvs sakebehandlingsfeil, forekommer sjelden), men i sær dens innhold. En tvist vil i praksis gjelde forholdet mellom statsmyndighetene og en privat part (ikke mellom statsmyndighetene, f eks delegert lovgivningsmyndighet, uten i eksepsjonelle tilfelle), typisk en grunnrettighet, f eks om loven krenker tilbakevirkningsforbudet. 

Hvilken vekt bør domstolene legge på stortingets egen oppfatning? Stortinget (flertallet) vil rimeligvis mene at et lovvedtak ikke er grunnlovsstridig, men dette er ikke avgjørende. Vekten av stortingets eget syn er avhengig av omstendighetene: hva slags rettighet (personlig frihet/sikkerhet eller sikring av eiendomsretten); har stortinget gjort en vurdering; hvor klar er vurderingen; er det et sterkt stortingsmindretall mot mv? Ved rimelig tvil, vil høyesterett neppe underkjenne loven (Kløfta-dommen, se s 348). 

Prøvingsretten kommer bare inn ved motstrid mellom lov og grunnlov, ofte vil domstolene foretrekke å tolke lovreglene slik at de ikke strider med grunnloven (en presumsjon). Kan ikke motstrid unngås, har det som virkning at lovreglen ikke får anvendelse i saken (domstolen ser bort fra bestemmelsen). Dette vil i praksis føre til at bestemmelsene generelt ikke kan opprettholdes. Et alternativ er – etter forholdene – at lovbestemmelsen kan opprettholdes mot at det gis erstatning. Men domstolene vil være varsomme med å pålegge en erstatningsplikt, kanskje inngrepet ikke vil kunne gjennomføres mot erstatning f eks av budsjettmessige grunner.

   I prinsippet omfatter prøvningsretten grunnlovsendringer, men bare mht saksbehandlingen, fordi eder er vanskelig å tenke seg en domstolsprøvning av begrensning mht grunnlovens ”ånd og prinsipper” (grl § 112).
20 Stortinget og regjeringen: delegert lovgivning
Delegasjon av lovgivningsmyndighet er en følge av et praktisk behov: stortinget tar stilling til hovedspørsmål, men kan overlate gjennomføringsspørsmål til regjeringen (unntaksvis til andre) ved delegasjon (jfr økende omfang i lovgivningen: fleksibilitet i praktisk gjennomføring, skjønn og detaljkunnskap kan være ønskelig mv). 

   Fullmaktslover er lovgivning som gir omfattende materiell myndighet til kongen/regjeringen. Rammelover fastlegger en del hovedregler, men gir ellers delegert myndighet til kongen/regjeringen til å gi nærmere regler, eventuelt til å gjøre unntak fra loven (derogasjon). Mer ordinære delegasjoner vil være mer avgrenset, f eks til gjennomføring av loven. Ikrafttreden er normalt delegert. 

   Grenser for delegasjonsadgangen følger generelt av grunnlovens ”system”, f eks kan ikke stortinget fraskrive seg lovgivningsmakten. I praksis vil det imidlertid være stortingert som avgjør ut fra hensiktsmessighet. Dessuten, stortinget kan senere treffe vedtak som innskrenker delegasjonen. På strafferettens område er delegasjonsadgangen mer begrenset (sml grl § 96 om at ingen kan dømmes uten etter lov); bestemmelse om straffetrusselen må stå i loven (dog strl § 339 nr 2, hvoretter bøtestraff kan tas inn i forskrift).

   Subdelegasjon, dvs videre delegasjon, kan vanligvis skje, med mindre det er holdepunkter for det motsatte (bl a at loven bestemmer at ”kongen i statsråd” treffer avgjørelsen, at saken er av ”Vigtighed” (grl § 28), at delegasjonen er gjort direkte til et organ underordnet departementet/et kollegialt organ).

VII MENNESKERETTIGHETSVERNET

21 Generelt

Filosofiske retninger på 16- og 1700-tallet bygget på at menneskene i sin naturlige tilstand rår over seg selv og sitt arbeid. Dette la grunnlag for tanker om menneskenes individuelle og grunnleggende rettigheter – eller menneskerettigheter – som statsmyndighetene må respektere etter konstruksjonen om ”samfunnskontrakten”, dvs at borgerne gir de styrende rett til å herske innenfor visse rammer. Dette nedfelte seg på konstitusjonelt plan først i USA (med de 10 første grunnlovstillegg – ”Amendments” i ”Bill of Rights” – til den amerikanske grunnlov (1789), men bygget også på forbilder fra England (”Magna Carta”
, 1215; ”habeas corpus”
, ). Også erklæringen under den franske revolusjon om menneskerettigheter er sentral for utviklingen. Grunnloven bygger på disse tanker. 

   En særlig rask utvikling etter 1945, med FNs menneskerettighetserklæring (1948). Særlig viktig er Den europeiske menneskerettighetskonvensjon (EMK, 1950). Menneskerettighetsdomstolen (EMD i Strasbourg) er sentral etter EMK og avgjør et stort antall saker som Europarådets medlemsstater må innrette seg etter. Norske myndigheter har fått flere avgjørelser mot seg i EMD (bl a om bruk av varetekt, dobbeltstraff mv).

   Gamle og nye menneskerettigheter: de ”gamle” knyttet til den personlige frihet, sikkerhet og eiendom først og fremst mot statsinngrep; men ”moderne” menneskerettigheter har et videre siktemål – statene skal sikre sine borgere en viss livskvalitet (en viss rett til utdanning, arbeid og velferd). Man kan tale om et rettighetshierarki hvor kjernen ligger i de politiske (”gamle”) rettigheter.
 Beskyttelsen av eiendomsretten/økonomiske verdier som utsatt for politiske meningsforskjeller.
   Menneskerettigheter gjelder alle, mens borgerrettigheter er knyttet til statsborgerskap.
I dag er menneskerettighetene i Norge prinsipielt forankret i grl § 110c: ”Det paaligger Statens Myndigheder at respektere og sikre Menneskerettighederne. / Nærmere Bestemmelser om Gjennemførelsen af Traktater herom fastsættes ved Lov.” Norge er bundet av internasjonale avtaler og av den folkerettslige sedvane. Flere traktatforpliktelser er gjort til norsk lov ved lov om styrking av menneskerettighetenes stilling i norsk rett (menneskerettsloven) 21.05.1999 nr 30. Listen i § 2 angir de traktatforpliktelser som samtidig gjøres til norsk lov.
 Merk at § 3 bestemmer at reglene nevnt i § 2 ved motstrid går foran bestemmelser i annen lovgivning (dvs en forrangsbestemmelse). Lov om likestilling mellom kjønnene (02.06.1978 nr 38) inkorporerer FNs kvinnekonvensjon (1979), se § 1b, men gir ikke noen regel om forrang.

   Grunnloven har ingen ”rettighetskatalog”, slik enkelte andre staters grunnlover har (f eks den tyske). Det er noe tilfeldig hva som er konkretisert der, se særlig 

- § 2: religionsfrihet; 

- § 96: ”Ingen kan … straffes uden efter Dom” og at ”Pinligt Forhør”, dvs tortur, er forbudt. At straff bare kan ilegges av domstolene, ikke ved lov- eller forvaltningsvedtak, er uttrykk for maktfordelingen og et vesentlig rettsstatsprinsipp. Hva er ”straff” (def s 397) og hva er ”dom”? Grunnlovens krav til rettergang (rett til å bli hørt) i dag vesentlig supplert med EMK; 

-§ 97 om forbudet mot tilbakevirkende lover;

99: ”Ingen maa fængslig anholdes” uten i samsvar med lov. Norsk praksis ved varetektsfengsling har vært kritisert som for liberal av EMD.

- § 100 om ytringsfrihet og 

- § 105 om full erstatning ved avståelse av eiendom.

   Grl 110c – respekt for menneskerettighetene – kan vel mest betegnes som en ”politisk prinsipperklæring”, uten noe selvstendig rettslig innhold i tillegg til lovgivningen og de internasjonale forpliktelser. Grl §§ 110 – retten til arbeid og medbestemmelse, 110a – ”sameparagrafen” og 110b – beskyttelse av miljøet, er også prinsipperklæringer, men kan etter forholdene medføre bestemte rettsvirkninger. De kan i alle fall inngå i en bredere juridisk argumentasjon (ved fortolkning og skjønnsutøvelse) og således få indirekte betydning. Grunnen til at bestemmelsene bare får indirekte betydning er at rettigheter og plikter er mer detaljert fastsatt i lovgivningen.

   I mange tilfelle (som regel) går EMK lenger i sin beskyttelse enn det grunnloven krever. F eks forbyr EMK dødsstraff (avskaffet i Norge i fredstid i 1902 og helt avskaffet i 1979) og umenneskelig og nedverdigende straff. Men også prinsipper som f eks ”access to court”, ”fair trial”, forbud mot dobbeltstraff mv, har stor praktisk betydning for norsk rett – det vises særlig til strafferetten og prosessretten. Også norsk praksis med varetekt har vært funnet i strid med EMK.
22 Legalitetsprinsippet

Etter grl § 96 kan ”Ingen … dømmes uden efter Lov”. Dette gir uttrykk for maktfordeling og en grunntanke i rettsstaten om at domstolene må følge lov (”rule by law, not of men”, sml også ”samfunnskontrakten”). Regelen er et uttrykk for det mer generelle prinsipp om at det må foreligge hjemmel i lov for å gjøre inngrep i borgernes rettssfære. Dette – legalitetsprinsippet – regnes som konstitusjonell sedvanerett, og er nært beslektet med tilbakevirkningsforbudet. 

   Formell lov er vedtak i stortinget som følger formreglene for lovvedtak og som er sanksjonert. Kunngjøring skal skje etter lov om Norsk lovtidende (19.06.1969 nr 53). Kunngjøring er imidlertid ikke et gyldighetskrav, men tilbakevirkningsforbudet kan sperre for bruk av en lov som ikke er kunngjort.

   Norsk lovgivningstradisjon er at endringer innarbeides i den eksisterende lov. Dette betegnes konsolidert lovgivning. Justisdepartementets lovavdeling har for øvrig utarbeidet en omfattende veiledning om lovteknikk og lovforberedelse.

   Begrepet materiell lov knyttes til hva slags inngrep fra myndighetene i borgernes (herunder juridiske personers) frihet/private forhold som krever at lovformen velges. Det er få skarpe grenser her, men tiltaket krever at det er en eller annen form for ”byrde” for borgerne. 

   Av særlig betydning er lovtolkning, fordi tolkning kan åpne for ulike løsninger etter regelen. Ulike tolkningsmuligheter kan være en følge av mer eller mindre uklar ordlyd og/eller at ordlyden åpner for et skjønn. Tolkning av en uklar ordlyd kan ta hensyn til lovgivers formål, reelle hensyn/løsningens ”godhet”, harmoni i rettssystemet, presumsjonen om at norsk rett er i samsvar med folkeretten mv. Dette har betydning for vurderingen av hvor klar en lovhjemmel er. For å ilegge straff kreves det f eks en særlig klar lovhjemmelen, dvs at ordlyden må være forholdsvis presis og at fortolkningen blir nokså ordlydsbundet. Mht andre inngrep/byrder er imidlertid kravene etter legalitetsprinsippet mindre strenge.
   Lovregler kan gi statsmyndighetene kompetanse til å bestemme over borgerne. Men staten kan også ha andre kompetansegrunnlag, f eks gjennom eiendomsrett, avtale, rett til å organisere egen virksomhet (statens eget rettsområde). Da trengs ikke lovhjemmel.
23 Ytringsfriheten

I grl § 100 heter det bl a at ”Ytringsfrihed bør finde Sted”. Ytringsfriheten, herunder trykkefriheten, går historisk tilbake til opplysningstiden, men er en grunnleggende forutsetning for en demokratisk styreform, fordi den sikrer at informasjon kan komme frem i den offentlige debatt. I tillegg kommer sannhetsargumentet og hensynet til individuell livsutfoldelse. Ytringer gis en vid definisjon (også symbolske handlinger, f eks flaggbrenning
). Omfatter også retten til å gjøre seg kjent med opplysninger; dette er naturlig fordi ytringer vil ha adressater. 
Et aktuelt område for avveining av motstående hensyn er i forhold til en rasistisk ytring, som er forbudt etter strl § 135a (”en diskriminerende eller hatefull ytring”). Her må hensynet til ytringsfriheten avveies mot det vern det er naturlig å gi individer mot rasehat (jf også rasediskrimineringskonvensjonen). Også andre forhold, f eks blasfemiske uttalelser (sml ”muhammed-karrikaturene”), oppfordringer til vold, ærekrenkelser, brudd på taushetsplikt, privatlivets fred (f eks foto) mv, kan det være aktuelt å begrense retten til å ytre seg offentlig om. 
   Politiske ytringer (”Ytringer om Statsstyrelsen”) har et særlig sterkt vern. Kan reklame regnes som ytringer? Prinsipielt ja, men slike ytringer kan i lovgivning begrenses mer enn andre ytringer (f eks forbud mot reklame rettet mot barn).

24 Forbudet mot tilbakevirkning

Grl § 97 lyder ”Ingen Lov maa gives tilbagevirkende Kraft”. Dette er en sentral grunnlovsregel i pakt med en fundamental rettferdighetstanke, nemlig den at lovene må være kjent for at borgerne skal kunne innrette seg etter dem.

   Tilbakevirkning er å knytte nye rettslige byrder (ikke goder) til tidligere kjensgjerninger, herunder å gripe inn i eksisterende rettigheter (sml her grl § 105). Eksempler: en tollavgift pålegges en allerede innført vare til ulempe for importøren; en ny og strengere erstatningsregel gjøres gjeldende for tidligere skadetilfelle og pålegger nye byrder på skadevolder; ny lov f eks om utvidet reklamasjonsfrist gjøres gjeldende for eksisterende kontrakt til ulempe for selger; en ny lovregel forbyr nedgraving av kjemisk avfall, og pålegger en bedrift å fjerne avfall som det tidligere er gitt tillatelse til å grave ned? Her kan det være mulig å se den nye lov som ulovlig tilbakevirkning (regelen settes til side), et ekspropriasjonsinngrep (regelen kan gjennomføres mot erstatning) eller som tillatt næringsregulering? 

Ikke alt er tilbakevirkning. Rettslige byrder vil normalt ha tilknytning til tidligere kjensgjerninger i ulik grad (”uegentlig tilbakevirkning”). F eks vil nye skilsmisseregler kunne gjøres gjeldende for allerede inngåtte ekteskap, ny arbeidsmiljølovgivning for eksisterende arbeidsforhold, nye prosessregler for eldre krav/tvister osv. Men grensene er ikke skarpe, f eks kan det være tvilsomt om en svekkelse av oppsigelsesvernet kan omfatte eksisterende arbeidsforhold; endringer i pensjonslovgivning er aktuelt – svekkes opptjente rettigheter kan det reises tvil om dette vil stå seg (men her tilsier nok økonomiske forhold en høy grad av handlefrihet). Tilknytningen til tidligere kjensgjerninger er ikke sterkt nok; forventningene om en uendret rettstilstand er ikke sterke nok, og dette blir utslagsgivende.

   Uansett vil det være naturlig å benytte § 97 som et tolkningsmoment – dvs at nye regler bør fortolkes slik at de ikke gjøres gjeldende på tidligere kjensgjerninger. Lovgivningspolitisk er det nok lite heldig å la f eks nye erstatningsregler omfatte tidligere skadetilfelle. 

Ikke all tilbakevirkning er forbudt. (Det kan f eks være aktuelt å gjennomføre et tiltak mot full erstatning, da er det ikke urettmessig tilbakevirkning). F eks har en på skatterettens område godtatt at skattesatser fastsettes i ettertid med virkning for inneværende/forrige skatteår er grunnlovsmessig (tilbakevirkning for ca 12 måneder mht skattenivået).

I teoretisk analyse skilt mellom ”regelteori” og ”standardteori”. Den første forsøker å gi klare svar ut fra sondringer mellom ulike rettsområder, mens den andre peker på det skjønnsmessige i vurderingen – at det må foreligge en ”klar urimelighet”. Det er neppe noen grunnleggende motsetning mellom de to skoler. Det mest realistiske er kanskje at urimelighetsnormen (standarden) kan varierer mellom rettsområder (f eks streng norm i strafferetten, mindre streng i næringsreguleringen). 

På strafferettens område tolkes forbudet strengt mht skjerpet straff, dvs det er en absolutt forutsetning at det må foreligge en straffehjemmel på det tidspunkt handlingen som straffes fant sted (sml innvendinger til rettsoppgjøret etter andre verdenskrig). Endringer i straffeprosessen eller i straffefullbyrdingen må en tiltalt eller en domfelt i stor utstrekning imidlertid finne seg i. Forlengelse av en foreldelsesfrist må godtas hvis foreldelse ikke er inntrådt, men ellers ikke (en foreldelse medfører at straffekravet med endelig virkning ikke kan gjøres gjeldende).

   På skatterettens område: den konkrete sak om rederibeskatningen. 

   Gullklausulsaken (1962): Tidligere var pengeverdien sikret ved gullinnløsning i sentralbanken. Enkelte kontrakter sikret gullbetaling (”gullklausul”, sikring mot pengeverdireduksjoner) som alternativ til pengebetaling av det nominelle beløp. Norsk lovgivning fra 1923 bestemte at debitor for en slik gullsikret fordring var fritatt fra forpliktelsen så lenge sentralbanken var fritatt for gullinnløsning av pengesedler. Dette var ikke grunnlovsmessig problematisk i forhold til kontrakter inngått etter loven, men hva med kontrakter som var inngått før lovvedtaket? HR fant at loven ikke stred mot § 97. De store samfunnsøkonomiske konsekvenser en slik ”gullbetaling” ville få (pengeverdien var vesentlig redusert, og verdisikringen ville medføre store økte kostnader for debitor) ville bli større enn det som var rimelig. 

For øvrig vises til lærebokens gjennomgang (erstatningsretten, kontraktsretten, trygdelovgivningen, næringslovgivningen mv s 453 ff).

Som en generell oppsummering kan kanskje sies at tilbakevirkning etter en konkret vurdering kan være i strid med grl § 97, dersom lovvedtaket er klart urimelig eller urettferdig overfor borgerne, med mindre lovgiver tydelig godtar denne urimelighet.
25 Vernet av eiendomsretten

Grl § 105: ”Fordrer Statens Tarv, at Nogen maa afgive sin rørlige eller urørlige Eiendom til offentlig Brug, saa bør han have fuld Erstatning af Statskassen.” Vern om eiendomsretten er en grunnrettighet og har vokst frem sammen med andre menneskerettigheter. Beskyttelsen er et økonomisk vern, dvs at det skal gis full erstatning til eieren, dersom en overveiende samfunnsinteresse tilsier at eiendomsrett må oppgis (ekspropriasjon). Vernet bygger på rettferdighets- og likhetsbetraktninger, men er politisk kontroversielt når vernet også omfatter store formuer (sml ”eiendom er tyveri”, den franske anarkist Pierre-Joseph Proudhon). Sosial utjevning må i et rettssamfunn imidlertid skje på andre måter enn gjennom konfiskasjon. Beskatning og statsstøtte (i vid forstand) er hovedinstrumentene for sosial utjevning. 

   Skatt er å avgi rørlig eiendom til stat/kommune, men er ikke ekspropriasjon. Dette skyldes at beskatningens hovedformål er å skaffe inntekter for å kunne utføre offentlige oppgaver og at skatt er generell, ikke rettet mot enkeltindivider. Skattereglene kan likevel differensieres ut fra offentlige mål, f eks om sosial utjevning (mer skatt relativt på høye inntekter), næringsregulering (f eks skattefritak for rederinæringen), offentlig helse (f eks høy skatt på sigaretter og alkohol). Beskatningen må ikke utformes slik at den blir konfiskatorisk, men det er uklart hva dette betyr i praksis (kan en skatt f eks bli på 100 pst av en inntekt?). 

Tre forhold er sentrale: et inngrep må skje i det offentliges interesse (”Statens Tarv” og ”offentlig Brug” – (i)), inngrepet må føre til at eiendomsretten tapes (”afgive” – (ii)) og det skal (til tross for at det står ”bør”) betales ”fuld” erstatning (iii). 

(i) Lovhjemmel kreves etter legalitetsprinsippet for inngrep i eiendomsretten (grunnloven er ikke selv hjemmel). Ekspropriasjonsloven (23.10.1959 nr 3, ”oreigningslova” på nynorsk) regner i § 2 opp en rekke offentlige formål som det kan eksproprieres til. Denne oppregning er ikke uttømmende – loven § 30 regner opp andre ekspropriasjonshjemler (plan- og bygningsloven er særlig viktig). Også andre formål kan bestemmes i ny lovgivning. 

(ii) Eiendomsrett gir eieren rett til å utnytte sin eiendom på ulike måter, f eks til å selge den. Den typiske ekspropriasjon går ut på at eieren mister sin eierrådighet (formelt og reelt tap av eiendomsretten). Lovgivningen kan imidlertid også begrense utnyttelsesretten for eiendom. Det må skilles mellom å tape eiendomsretten og det å måtte tåle generelle rådighetsbegrensninger. Et sentralt spørsmål er derfor når en konkret rådighetsbegrensning blir så markant at den må sidestilles med tap av eiendomsretten (uten formelt tap av eiendomsretten). Eksempler:

· hjemfall for staten med hjemmel i konsesjonslovgivningen. Utbygging av vassdrag for kraftproduksjon krever konsesjon. Konsesjonskrav om at et kraftverk skal tilfalle staten vederlagsfritt etter en (lang) tidsperiode reduserer salgsverdien av vassdraget for eieren, men dette er ikke regnet som et ekspropriasjonsinngrep (”den store konsesjonssak 1918”, se Rt 1918 s 401);

· byggeforbud i strandsonen, dvs at eieren av en eiendom med grense til sjøen ikke kan bebygge eiendommen innenfor en sone på 100 meter fra sjøkanten. I mange deler av landet (i sær Oslo-fjorden og Sørlandet) reduserte lovvedtaket eiendommenes verdi vesentlig, fordi hyttebygging ble umulig i sonen. HR kom likevel til at dette byggeforbud ikke var et ekspropriasjonsartet inngrep, dvs at eierne måtte finne seg i dette inngrep uten erstatning (”Sauholmen-dommen”, Rt 1970 s 67); 

· plan- og bygningsloven hjemler vedtak som kan påvirke en eiendoms verdi, f eks vedtak om byggeforbud, regulering til friluftsområde, næringsutvikling mv; 

· husleieloven gir omfattende vern for leietakeren, noe som begrenser eierens handlefrihet og kan påføre eieren økonomisk tap;

· landbrukseiendom med bo- og driveplikt. Slike krav ved overdragelse av landbrukseiendom begrenser omsetteligheten og reduserer salgsverdien av eiendommen for eieren;

· lovgivningen om bedriftsdemokrati har regler om de ansattes medbestemmelse i styret. Selv om dette er et inngrep i aksjonærenes eierrettigheter (redusert styringsrett), utløses ikke noen erstatningsplikt, fordi tiltaket ikke er inngripende nok; 

· bankdemokratisering på 1970-tallet. Lovgivningen endret sammensetningen av forretningsbankenes representantskap, som samtidig ble øverste organ i bankene (ikke generalforsamlingen), slik at offentlig utnevnte medlemmer fikk flertallet (ut fra forretningsbankenes viktige samfunnsfunksjon).
 Bankaksjonærene fikk prinsipielt HRs medhold i at dette var et ekspropriasjonslignende inngrep som utløste erstatning, men staten tilbød uansett innløsning av aksjonærene. HR hadde ikke innvendinger mot det erstatningsoppgjør som staten tilbød;
· tomtefeste. HRs avgjørelser om tomtefeste i 2007 gjaldt spørsmålet om hvordan verdistigning på fast eiendom i festekontrakter skal fordeles mellom fester/leier og bortfester/eier. Tomtefesteloven (20.12.1996 nr 106) § 33 gir fester rett til å kreve forlengelse av kontrakten på ubestemt tid og på uendrede vilkår (i stedet for å innløse eiendommen). Etter en slik forlengelse kan festeavgiften bare justeres for endringer i konsumprisindeksen. Dette er normalt svært gunstig for festeren – og tilsvarende ugunstig for grunneieren. HR kom til at en slik regel ikke er i strid med grl § 105, og la stor vekt på festernes grunnleggende rett til å ha et sted å bo for seg og sin familie, og mindre vekt på bortfesternes forventning om prisregulering av festeavgiften. Dette medførte en overføring av verdistigningen på den faste eiendom til festerne, uten at dette kom i strid med grunnloven.
   Etter tomtefesteloven § 32 kan fester kreve innløsning. Innløsningsbeløpet er som hovedregel 30 x årlig festeavgift. Ved tidsbestemte kontrakter gjelder som alternativ 40 pst av tomteverdien (§ 37). I saken ga nåverdi/kapitalisert verdi
 av 30 festeavgifter bortfester en klart høyere pris enn 40 pst av tomteverdien. HR kom til at i denne situasjon ville bruk av 40 pst ikke være i samsvar med kravet om ”fuld” erstatning. 

Lov om naturvern (19.06.1970 nr 63) regulerer bl a vern av spesielle naturområder (landskapsvernområder, naturreservater, naturminne mv). Slikt vern vil normalt ikke utløse krav om erstatning etter grunnloven, men loven har en erstatningsordning for vedtak om naturreservater. Også annen lovgivning åpner adgang for på gi erstatning for rådighetsbegrensninger (f eks veiloven, luftfartsloven).

Man kan generelt si at det i tilfelle hvor eieren beholder eiendomsretten, og hvor eierens rådighetsbegrensning ikke overføres til andre som kan utnytte rådigheten, skal svært mye til for at rådighetsbegrensninger i lovgivningen utløser erstatningsplikt etter grl § 105. Et viktig moment for skillet kan også være at ekspropriasjon griper inn i en individuell rettigheter, mens en generell begrensing av handlefrihet rammer flere/alle likt. Hvor grensen rekkes vil bero på en helhetsvurdering basert på en avveining av de motstående interesser. Utslagsgivende vil formodentlig være domstolenes oppfatning av rimeligheten i begrensningen.

   Det er ellers å merke at den betydning EØS-retten har i slike saker (hjemfall, monopolregler mv) er knyttet til prinsippet om ikke-diskriminering på nasjonalt grunnlag, ikke til materielle vurderinger av statlige inngrep (f eks hjemfall). 

(iii) Erstatningsutmålingen (hva er ”fuld” erstatning?) har vært gjenstand for stridigheter. Ekspropriasjonserstatning fastsettes av domstolene ved skjønn, som regel etter reglene i lov om vedelag ved oreigning av fast eigedom (06.04.1984 nr 17). Loven bygger for det vesentlige på rettspraksis etter grl § 105, slik den hadde utviklet seg frem til 1980-årene. Hovedregelen er at erstatningen skal gis av den verdi som er høyest av lovlig omsetningsverdi eller bruksverdi (etter avkastningen av eiendommen). 
   Såkalt samfunnsskapt påvirkning av verdien, f eks som følge av utbygging av nærliggende infrastruktur, kommer normalt ikke til fradrag i ekspropriasjonserstatningen. 

Grunnloven og EMK: På generelt grunnlag kan det hevdes at grl § 105 trolig går lenger i beskyttelsen av eiendomsretten enn det som følger av EMK. I andre sammenhenger går imidlertid vernet etter EMK lenger enn grunnlovsvernet. 

VIII AVSLUTNING

26 Utviklingslinjer i statsretten

Kongemakt – på 16- og 1700-tallet sprang statsmakten ut av de kristne kongers ansvar overfor gud. I det opplyste enevelde var statsmakten samlet hos en rettferdig monark, som hadde sin legitimitet ved religionen.
   Folkemakt (folkesuverenitet) kom som en reaksjon mot kongemakten (17-1800-tallet, i Norge med grunnlovsvedtaket som startpunkt i 1814) og den gradvise utvikling av folkestyret (18- og 1900-tallet): 1869: årlige storting; 1884: riksrettens dom over ministeriet Selmer, som banet vei for parlamentarisme; utvidelser av stemmeretten med allmenn stemmerett for alle i 1913.
   Menneskerettigheter – dvs tanken om grunnrettigheter av større verdi enn demokratiet/flertallsmakt; var en del av 1814-ideologien, men skjøt kraftig fart i andre halvdel av 1900-tallet (og fortsatt). Demokratiet – at flertallsviljen rår – begrenses av at flertallet må ta hensyn til menneskerettighetene. Dette er en sterkt siviliserende faktor i samfunnsutviklingen. 

Rettsliggjøring
Fra et enkelt til et komplisert samfunn – særlig utviklingen av markedsøkonomi og velferdsstat har ført til at statens oppgaver har blitt vesentlig mer omfattende og sammensatte. Dette påvirker rettssystemet bl a ved økt lovgivning, økt rettslig spesialisering og økt behov for tvisteløsning. Juridisk ekspertise får derved større betydning, noe som kan føre til en ”rettsliggjøring” av samfunnet. De begrensninger dette legger på den politiske handlefrihet kan av folkevalgte organer oppfattes som for sterk. Imidlertid er rettsliggjøringen også et uttrykk for politiske beslutninger (sml f eks det politiske mål om ”full barnehagedekning” kontra lovgivning hvor hvert barn i Norge skal gis rett til barnehaveplass). Rettigheter for borgerne begrenser den politiske handlefrihet. Dette kan svekke den samfunnsmessige tilpasningsdyktighet (i sær nødvendige omprioriteringer av begrensede ressurser) og dermed svekke grunnlaget for staten selv.
27 Nye krav til statsretten

Å balansere velferdsstatens trygghet og markedets dynamikk vil være et grunnleggende hensyn også innenfor statsretten i fremtiden. Hensynet til menneskerettigheter, herunder hensynet til vårt fysiske miljø (tenk f eks på klimaendringer), vil stå sentralt. 
Internasjonalt samarbeid med overnasjonalitet tilhører slutten av 20de, men særlig vårt århundre. Økonomisk integrasjon fører til politisk integrasjon, og dette medfører behov for et sterkt internasjonalt samarbeid med overnasjonalitet – den tradisjonelle stat ”blir for liten”. FN, og regionale samarbeidsordninger som EU, får større innflytelse og dette endrer de nasjonale rettssystemer. Menneskerettighetene spiller også en sentral rolle i utviklingen for å humanisere samfunnsutviklingen. Statsretten må tilpasses disse behov. 

Statsretten må således gjenspeile behovene for velferdsstatens trygghet, for markedets dynamikk og for internasjonalt samarbeid med overnasjonalitet og om menneskerettigheter for å kunne være samfunnstjenlig også i fremtiden.

� Se St meld nr 17 (2004-05) ”Makt og demokrati”. 


� Riksforsamlingen hadde 112 medlemmer valgt blant embetsmenn og representanter for landdistrikter og byer. Embetsmenn utgjorde mer enn halvpart av forsamlingen, bønder ca en tredjedel og de øvrige representerte godseiere og kjøpmenn. 


Mange av Eidsvollsmennene var svært unge. Gjennomsnittsalderen for riksforsamlingen var 42,8 år.


� Se � HYPERLINK "http://epos.stortinget.no/SakerTilBehandling.aspx#KONTROLL" ��http://epos.stortinget.no/SakerTilBehandling.aspx#KONTROLL� (06.02.2008).


� Saken ble fremmet av olje- og energidepartementet; se nærmere om anordningen på http://www.regjeringen.no/upload/OED/pdf%20filer/2007-8335%20Utkast%20til%20foredrag%20til%20Provisorisk%20anordning%20om….pdf (19.11.2007). 


   Om begrunnelsen for anordningen het det bl a: ”Etter Olje- og energidepartementets syn er behovet for raskt å rette seg etter en fellende traktatbruddsdom mot Norge i en internasjonal domstol en type sak som naturlig kan løses ved bruk av provisorisk anordning. Dette fremstår prinsipielt og konstitusjonelt som en ryddig fremgangsmåte, og den er også i tråd med plikten etter EØS-retten til raskt å rette seg etter fellende dommer i EFTA-domstolen.”


� Ved art 4 i Kiel-traktaten frasa den danske konge seg ”alle sine rettigheter og adkomster til kongeriket Norge ... – Grønland, Færøyene og Island deri ikke innbefattet ... ” til den svenske konge ”ugjenkallelig og fot bestandig”. Unntaket for Grønland mv kom inn under forhandlingene, i det den danske side klarte å overbevise den svenske side om at disse biland alltid hadde tilhørt Danmark (se Bernt A Nissen: ”1814”, 1941 s 17).


� Se høyesterettsdom i Rt 1890 s 455, hvor førstevoterende klarest gir uttrykk for prøvningsretten ved uttalelsene (s 456) om at ”(s)aavidt jeg ser, er det under nærværende Sag første Gang, at det Spørgsmaal i sin Renhed foreligger for Høiesteret, hvorvidt en senere Lov kan gjøre væsentlige Indskrænkninger eller Forandringer i eller delvis ophæve de før Lovens Emanation meddelte og benyttede Næringsrettigheder. […] Jeg kan imidlertid efter Grundl.s § 97 ikke anse Lovgivningen berettiget hertil” (dvs til å gjennomføre lovordningen). Høyesterett skal imidlertid alt fra 1820-årene ha bygget på det syn at grunnloven tilhørte den positive rett. Implisitt i dette ligger en prøvningsrett.


� Loven har ennå ikke trådt i kraft.


� Der hvor grensene ikke ennå er klarlagt må de avklares etter folkeretten. Dette kommer også til uttrykk i norsk rett, se f eks forskrift 17.12.1976 om Norges økonomiske sone (med hjemmel i NØS-loven) nr 1, hvor det bl a heter: ”… Hvor den økonomiske sone støter opp mot annen stats myndighetsområde, skal grensen trekkes i samsvar med avtale”.


� ”… for mer effektivt å beskytte Norges kyst og det marine miljø, ved å forebygge skipsulykker samt å redusere forurensningsskader som følge av skipsulykker og ulovlige utslipp fra skip langs kysten og i de nære havområder”, se Ot prp nr 35 (2002-03) – � HYPERLINK "http://www.regjeringen.no/Rpub/OTP/20022003/035/PDFS/OTP200220030035000DDDPDFS.pdf" ��http://www.regjeringen.no/Rpub/OTP/20022003/035/PDFS/OTP200220030035000DDDPDFS.pdf� (04.02.2008).


� Loven er ikke er satt i kraft med virkning for Peter Is øy og Dronning Maud Land.


� Ratifikasjonssamtykke er fremmet for stortinget i st prp nr 3 (2007-08), se � HYPERLINK "http://www.regjeringen.no/nb/dep/ud/dok/regpubl/stprp/2007-2008/Stprp-nr-3-2007-2008-.html?id=488644&epslanguage=NO" ��http://www.regjeringen.no/nb/dep/ud/dok/regpubl/stprp/2007-2008/Stprp-nr-3-2007-2008-.html?id=488644&epslanguage=NO� (04.02.2008).


� Se om det norske fremlegg � HYPERLINK "http://www.un.org/Depts/los/clcs_new/submissions_files/nor06/nor_exec_sum.pdf" ��http://www.un.org/Depts/los/clcs_new/submissions_files/nor06/nor_exec_sum.pdf� (04.02.3008).


� For flere detaljer, se tabell på � HYPERLINK "http://www.ssb.no/emner/00/01/10/stortingsvalg/tab-2005-10-27-04.html" ��http://www.ssb.no/emner/00/01/10/stortingsvalg/tab-2005-10-27-04.html� (22.11.2007).


� ”Fritatt for skatteplikt er … Kongen, Dronningen, den nærmeste arveberettigede til tronen i hvert etterfølgende slektsledd og disse personers ektefeller, samt disses felles barn som ikke er fylt 20 år ved utgangen av inntektsåret”, se skatteloven § 2-30.


� VG nett 02.10.2007: ”Rettssaken som startet klokken halv ti i Horten i dag er historisk, fordi det er første gang en av de norske kongelige stiller i retten.” Saken gjaldt søksmål fra prinsessen med påstand om stansing av boken ”Märthas engler”, fordi hennes navn og bilde var benyttet i kommersielt øyemed uten hennes tillatelse. Utgiver påberopte seg ytringsfriheten. Saken endte med forlik mellom partene. Kongen kunne neppe formelt ha grepet inn i denne sak mht domsmyndigheten (om han hadde villet), fordi den ikke gjaldt prinsessens ”Person”, men ble ansette som en del av hennes næringsvirksomhet. Da gjelder ingen særregler. 


� Manuela Ramin Osmundsen ble utnevnt til barne- og likestillingsminister ved endringene i regjeringen Stoltenberg II i oktober 2007. Hun er født på den franske øya Martinique i Karibia og utdannet jurist i Frankrike. To uker før utnevningen ble hun norsk statsborger etter søknad. Statsministeren bekreftet at han tok kontakt med Utlendingsdirektoratet for å få fremskyndet søknaden i anledning utnevningen.


� Se forrige fotnote.


� Nærmere opplysninger om hva slags vedtak det kan dreie seg om fins på nettestedet ”Offisielt fra Statsråd”, se � HYPERLINK "http://www.regjeringen.no/nb/aktuelt/Offisielt_fra_statsrad.html?id=1332" ��http://www.regjeringen.no/nb/aktuelt/Offisielt_fra_statsrad.html?id=1332� (06.02.2008).


� Man må anta at kongen også ellers er forpliktet til å godta en avskjedssøknad, men helt sikkert er ikke dette. 


� Regjeringen Selmer ble av riksretten dømt, mens regjeringen Berge ble frifunnet (under dissens).


� Saksbehandlingsregler fins i stortingets forretningsorden.


� Det er på dette stadium spørsmålet om å vurdere en riksrettstiltale mot de tre høyesterettsdommere, som utgjorde kjæremålsutvalget ved avgjørelsen av Fritz Moen-saken, nå står (februar 2008), se opplysninger om saken � HYPERLINK "http://epos.stortinget.no/SakOpplysning.aspx?id=39387" ��http://epos.stortinget.no/SakOpplysning.aspx?id=39387�. Fritz Moen-saken gjelder en anmeldelse fra journalist Tore Sandberg mot tre høyesterettsdommere, som utgjorde HRskjæremålsutvalg, som ved kjennelse i 2003 behandlet en begjæring om gjenopptakelse. Begjæringen gjaldt to saker hvor den sterkt funksjonshemmede Moen var dømt for drap hhv i 1978 og 1981. Lagmannsretten hadde avvist begge begjæringer, men HRs kjæremålsutvalg godtok gjenopptakelse i saken fra 1979, men avviste gjenopptakelse i saken fra 1981 bl a fordi Moens tilståelser i denne sak ble vurdert noe annerledes. Moen ble frifunnet for drapet han var dømt for i saken fra 1979. Saken fra 1981 ble imidlertid tillatt gjenopptatt av gjenopptakelseskommisjonen (som var etablert i 2004). Moen ble senere frifunnet også for dette drap. På denne bakgrunn anmeldte Sandberg de tre høyesterettsdommere til odelstinget. Anmeldelsen går ut på tjenesteforsømmelse fra dommernes side. (For ytterligere opplysninger om Fritz Moen-saken, se rapporten fra det regjeringsoppnevnte granskningsutvalg i NOU 2007: 7 ”Fritz Moen og norsk strafferettspleie”, se � HYPERLINK "http://www.regjeringen.no/nb/dep/jd/dok/NOUer/2007/NOU-2007-07.html?id=473769" ��http://www.regjeringen.no/nb/dep/jd/dok/NOUer/2007/NOU-2007-07.html?id=473769�; 11.02.2008). 


� Se � HYPERLINK "http://www.stortinget.no/saker/snarveier.html" ��http://www.stortinget.no/saker/snarveier.html� (28.11.2007).


� Oslo er ikke en fylkeskommune.


� Se f eks liste over stortingsproposisjoner med forslag fra utenriksdepartementet til vedtak om samtykke til ratifikasjon i traktatsaker, se � HYPERLINK "http://www.regjeringen.no/nb/dep/ud/dok/regpubl/stprp.html?id=864" ��http://www.regjeringen.no/nb/dep/ud/dok/regpubl/stprp.html?id=864� (04.02.2008).


� Se Wien-konvensjonen (1969) art 46 om at en hindring i den interne rett må være åpenbar (”manifest” eller ”objectively evident”) for den annen part, dersom hindringen skal kunne påberopes; se s 312-3. 


� I EØS-avtalen artikkel 110 heter det bl a at vedtak av ESA/EU-kommisjonen og EFTA-domstolen/EF-domstolen etter avtalen ”i seg selv [skal] utgjøre tvangsgrunnlag” og at når visse formkrav er oppfylt ”kan tvangsfullbyrdelsen gjennomføres ved at parten direkte henvender seg til den instans som er kompetent etter lovgivningen i den stat på hvis territorium tvangsfullbyrdelsen skal finne sted”. I tvangsfullbyrdelsesloven heter det i oppregningen av de alminnelige tvangsgrunnlag bl a at ”avgjørelse av utenlandsk domstol eller annen utenlandsk myndighet, … som etter … overenskomst med fremmed stat vil være bindende og skal kunne fullbyrdes her i riket”, se tvfbl § 4-1 andre ledd f).


� Når f eks amerikanske presidenter etter tradisjonen avslutter sin embetsed med “So help me God”, følger dette ikke av grunnlovens krav – eden fremgår av artikkel II paragraf 1 in fine.


� En slik referanse til ”the Christian roots of Europe” ble ikke tatt inn, men i fortalen til EU-traktaten er det nå tatt inn en referanse til ”the cultural, religious and humanist inheritance of Europe”. 


� Se � HYPERLINK "http://www.domstol.no/DAtemplates/Article____9665.aspx" ��http://www.domstol.no/DAtemplates/Article____9665.aspx� (07.02.2008).


� ”(H)øyesterett bør mer aktivt gå i spissen for den alminnelige rettsutvikling. Vår øverste domstol bør legge til grunn at dens viktigste oppgave ikke er å avgjøre konkrete saker, men å trekke opp retningslinjer for fremtiden”, uttalt i 1963 av professor Carsten Smith, senere høyesterettsjustitiarius.


� Den som har særlig interesse for prøvningsretten i USA viser jeg til min publikasjon ”Brev fra Washington, DC”, se � HYPERLINK "http://www.ub.uit.no/munin/bitstream/10037/615/1/report.pdf" ��http://www.ub.uit.no/munin/bitstream/10037/615/1/report.pdf�, hvor det fins kortfattet, nærmere omtale bl a av den amerikanske høyesterett, borgerrettslovgivningen, abort, dødsstraff og det amerikanske statsstyre. 


� Representanten Olaf Knudson (H, Buskerud) fremmet i 1963, i den så kalte Kings Bay-saken, følgende forslag: ”Idet St. meld. nr. 86 og 87 for 1962-63 vedlegges protokollen, vil Stortinget uttale: Regjeringen har ikke Stortingets tillit.” (Se st tid (1963) s 4231.) Forslaget fikk flertall i stortinget, og førte til regjeringen Gerhardsens avgang.


� ”It is (... the ...) duty of the judicial department to say what the law is. (...) So if a law be in opposition to the constitution: if both the law and the constitution apply to a particular case, so that the court must either decide that case conformably to the law, disregarding the constitution; or conformably to the constitution, disregarding the law: the court must determine which of these conflicting rules governs the case. This is of the very essence of judicial duty”; se � HYPERLINK "http://209.85.135.104/search?q=cache:5-Ytrah-oXAJ:laws.findlaw.com/us/5/137.html+text+%22marbury+v+madison%22&hl=no&ct=clnk&cd=1&gl=no" ��http://209.85.135.104/search?q=cache:5-Ytrah-oXAJ:laws.findlaw.com/us/5/137.html+text+%22marbury+v+madison%22&hl=no&ct=clnk&cd=1&gl=no� (25.11.2007).


� Som i hovedsak gikk ut på at kongens vilje kunne bindes ved lov – et ”startpunkt” for den konstitusjonelle tenkning i vesten.


� I hovedsak retten til å bli fremstilt for en dommer før frihetsberøvelse lovlig kan skje; utviklet i England i perioden 1305 til 1676 (først gjennom rettspraksis, senere ved lov).


� Synspunktet om et rettighetshierarki er noe omdiskutert i teorien.


� Listen ser slik ut: ”1. Europarådets konvensjon 4. november 1950 om beskyttelse av menneskerettighetene og de grunnleggende friheter som endret ved ellevte protokoll 11. mai 1994, med følgende tilleggsprotokoller: a. Protokoll 20. mars 1952, b. Fjerde protokoll 16. september 1963 om beskyttelse av visse rettigheter og friheter som ikke allerede omfattes av konvensjonen og av første tilleggsprotokoll til konvensjonen, c. Sjette protokoll 28. april 1983 om opphevelse av dødsstraff, d. Syvende protokoll 22. november 1984, e. Trettende protokoll 21. februar 2002 om avskaffelse av dødsstraff under enhver omstendighet, 2. De forente nasjoners internasjonale konvensjon 16. desember 1966 om økonomiske, sosiale og kulturelle rettigheter, 3. De forente nasjoners internasjonale konvensjon 16. desember 1966 om sivile og politiske rettigheter med følgende tilleggsprotokoller: a. Valgfri protokoll 16. desember 1966, b. Annen valgfri protokoll 15. desember 1989 om avskaffelse av dødsstraff. 4. De forente nasjoners internasjonale konvensjon 20. november 1989 om barnets rettigheter med følgende tilleggsprotokoller: a. Valgfri protokoll 25. mai 2000 om salg av barn, barneprostitusjon og barnepornografi, b. Valgfri protokoll 25. mai 2000 om barn i væpnet konflikt”.


� Se � HYPERLINK "http://www.regjeringen.no/upload/kilde/jd/bro/2000/0003/ddd/pdfv/108138-lovteknikkboka.pdf" ��http://www.regjeringen.no/upload/kilde/jd/bro/2000/0003/ddd/pdfv/108138-lovteknikkboka.pdf� (06.02.2008). 


� Tidligere strl § 95 første ledd om straff for den som ”her i riket offentlig forhåner en fremmed stats flag eller riksvåpen, eller som medvirker hertil, straffes med bøter eller med hefte eller fengsel inntil 1 år”. Bestemmelsen ble opphevet i februar 2008, med begrunnelse i ytringsfriheten.


� Reformen ble senere omgjort, slik at generalforsamlingen oppnevner flertallet i representantskapet. 


� Nåverdi/kapitalisert verdi: Det er bedre å få en krone i dag enn om ti år, fordi du da kan sette kronen i banken og få avkastning på den i ti år. Om ti år vil denne krone være mer verdt, pga avkastningen i mellomtiden, enn en krone betalt samtidig. Et beløp som skal betales i fremtiden, f eks om ti år, kan betales i dag, men da må beløpet neddiskonteres (til nåverdi). Beløpet i dag blir naturligvis lavere enn beløpet om ti år. Jo høyere renten er, jo lavere bli nåverdien.

